
ORAIN. 


ORAN-MOLAIDH  DO  NIGHINN  ARAID. 

Mo  dhùrachd  do'n  og-mhnaoi, 

Tha  còrr  air  gach  te, 

Am  maisealachd  's  an  àilleachd, 

'S  do  nàdur  do  rèir; 

Ciùin,  càirdeil,  gun  àrdan, 

Gun  anntlachd,  gun  eud  ; 

Caoin,  modhail,  banail,  cianail, 

Gun  mhìothlachd,  gun  bheud  ; 

Tha  rian  'us  tuigse, 

Ciall  'us  gliocas, 

Miadh  'us  meas  do  rèir, 

'S  a'  chom,  a  's  gloine  daoimean, 

Gun  fhoill  ann  ad  chrè. 

II. 

Ged  do  dheanta'  mi  cinnteach 
A  nì  na  Roinn-Eòrp', 
America*s  na  h-Innsean, 

a2 


Le  'n  sìoda  's  le'n  sròl, 

Ann  an  còraichibh  sgrìobhta, 

Nach  dìobradh  ri  m'  bheò, 

Gu'm  b'annsa  leam  an  rìbhinn, 

Do  'n  ìnnsinn  mo  leòn  ; 

Geug  na  maise, 

Reult  na  maidne 

A's  gloine  dreach  na  'n  t-òr ; 

Cò  's  urrainn  trian  do  d'  bheusan 

A  leughadh  air  chòir  ? 

III. 

Chaidh  urrad  ghibhtean  nàduir 

A  chàramh  a'  d'  chòir, 

'S  nach  urrainnear  an  àirearah, 

Le  bàrdaibh  na  h-Eòrp' ; 

Do  shubhailcean  's  do  bhuaidhean, 

A  ghluais  mi  gu  ceòl ; 

Do  nàdur  caoimhneil,  suairc, 

Gun  truailleadh,  gun  ghò  ; 

'S  tu  iùlmhor,  dleasdanach, 

Fiùghail,  teisteil, 

Mùirneach,  seirceil,  còir ; 

'Us  t-àilleachd  toirt  bàrr 

Air  Diana  's  gach  sèol. 

IV. 

'S  gur  gile  thu  fo  d'  lèine 
Na  èideag  a'  chùirn  ; 
Na  sneachd  ri  là  grèin', 


Air  eudainn  nan  stùchd  ; 

Na  'n  t-anart  tana,  caoin-g 

A's  daoire  'thig  à  bùth ; 

Na  bainne  blàth  na  buaile, 

Gun  truailleadh  le  bùrn  ; 

Dà  shùil  mheallaich 

Fo  d'  chaol-mhala ; 

Rosg  a's  gloine  iùl ; 

Dà  ghruaidh  mar  lasair  chèire, 

'S  do  dheud  dhaingean  dhlùth. 


T-fhalt  cam-lubach  'njst  dhualaibh, 

Gu  d'  ghuailnean  a'  fàs, 

Trom,  torach,  's  e  neo-luaidhte, 

'Na  chuairteagaibh  tlàth  ; 

Gu  bachlach,  amlach,  cuachach, 

A's  snuadh-ghloine  deàrrs' ; 

'S  a  dhreach  air  flamh  na  grèin', 

'N  àm  dhi  èirigh  's  a'  Mhàigh  ; 

T-aghaidh  bhanail, 

Gun  ghnè  smalain  ; 

Gnùis,  a's  geanail'  f  àilte, 

'S  do  mhuineal  lurach,  caoin-gheal, 

Mar  f  haoilinn  na  tràighe. 

VI. 

Do  chìochan  corrach,  lìontach, 
A's  fìor-ghloine  snuadh, 
Fo  chòmhdach  de'n  t-sìoda, 

Mar  dhìon  doibh  o  'n  fhuachd  ; 

An  dreach  mar  shneachd  an  t-sìr-chuir, 

No  mìn  eala  'chuain  ; 

Co  geal  ri  canach  mòinteich. 

No  neòinean  nam  bruach  ; 

Uchd  mar  chriostal, 

Bian-gheal,  taghta, 

Fiamh-ghlan,  stadhta,  bàn, 

Air  rìbhinn  a'  chùil  shnìomhain, 

'Chuir  ciadan1  fo  phràmh. 

VII. 

Cha  'n  'eil  creutair  talmhaidh, 
'Fhuair  sealbh  anns  an  àirc, 
No  iasg  air  doimhneachd  fairge, 
Nach  dealbh  thu  le  d'  shnkthaid  ; 
Le  t-òr-shnàithnean  mar  theudan, 
Cur  grèis-obair  àilt, 
Air  brat  geal-ghlan,  sìoda  ; 
Dealbhadh  ìomhaidh,  le  do  làinih, 
Gach  ròs  'us  meas, 
A  chinn  an  leas  ; 
Gach  crann  'us  preas  air  blàr, 
'S  gach  plùr  'us  lusan  uain', 
Air  na  cluaintean  a'  f  às. 

VIII. 

Gur  binne  leam  do  chò'radh, 
Na'n  smeòrach  air  ghèig ; 
Na  'chuach  's  a'mhaduinn  Mhàigh, 
1  Ceudan. 


Cur  f  àilte  le  sèisd' ; 

Na  pìob  nan  dosa  fainneach, 

'N  uair  b'  f  heàrr  bhiodh  a  gleus  ; 

Na  'n  t-  Easpuig  air  la  Sàbaid 

No  clàrsach  nan  teud ; 

Ceòl  a'  bhinneis, 

Tiamhaidh,  milis, 

Teachd  o  d'  bhilibh  rèidh, 

A  dh'fhògradh  gach  gnè  thùirneil, 

'Us  thuirse  o  m'  chreubh. 

IX. 

'S  gur  math  thig  gùn  de'n  t-sìod', 

Air  an  rìbhinn,  a's  uaisl' ; 

'Us  stapuill  òir  'n  a  chùl-thaobh, 

'G  a  dhùnadh  mu  'n  cuairt, 

Mu  d'  phearsa,  a's  gloine  giùlan, 

Nach  lùbadh  le  cluain  ; 

'S  gnùis-bhrat  nam  plùr  bàn-gheal, 

Cur  sgàile  air  do  shnuadh, 

Thar  bràghad  fallain, 

Air  bhlàth  canaich, 

Nan  tùr  geala  nuadh  ; 

'S  crios  muineil  nan  clach-òmair, 

'G  a  chòmhdach'  mu'n  cuairt. 

X. 

Thig  f  àinnean  òr-bhuidhe,  dearg', 
'S  cùirn-ghorma  nan  cùl, 

Mu  d'  chaol  raheòir  dhaithte,  gheal-ghlan, 

Tha  dearbhta  air  gach  tùrn  ; 

Air  sgrìobhadh  tha  thu  sàr-mhaith, 

Gun  fhàillinn  's  a  chùis, 

Gun  choire  ort  ri  àireamh, 

An  àilleachd  no  'n  iùl ; 

Ainnir  dheas,  a's  gloine  dreach, 

Mar  dheilbhin  shnaidhte,  ùr, 

Do  'm  feumadh  slòigh  na  Grèige, 

Bhi  sleuchdadh  air  an  glùn. 

XI. 

Do  chalpa  corrach,  teann-ghlan, 
A's  fann-ghile  snuadh, 
Mar  bhradan  nan  lann  meanbh-bhreac, 
A  fhuair  sealbh  anns  a'  chuan  ; 
Bròg  dhubh  nam  bucull  airgid, 
Nach  ceannaichte  gun  luach, 
Mu'n  troidh  nach  frois  an  drùchd, 
Bhios  air  plùran  nam  bruach  ; 
Oigh,  dheas-ghlan, 
Chaomh-chruth,  chas-chruinn, 
Mhaoth-mhìn,  bhas-gheal,  shuairc, 
'S  gun  choire,  'dh  fheudta  leughadh, 
Air  euchdaig  nam  buadh. 

XII. 

Cliunntainn  e  bhi  saibhir, 
An  oighreachd  's  an  luach, 

Aon  gheibh  'na  luib  thu, 

Fo  cheanglaichibh  buan  ; 

Do  bheadradh  'us  do  dheadh-ghean  ; 

Do  chaoimhneas  gun  ghruaim  ; 

Do  bhanalas  's  do  dhìlseachd, 

Air  mìltean  toirt  buaidh ; 

Clach-iùil  thàirneach ; 

Grian-ghath  samhraidh ; 

Reulainn  dheàlrach,  nuadh ; 

'S  gun  smal  air  cliù  na  maighdinn, 

Ach  loinn  agus  uaisle. 


ORAN-MOLAIDH  DO  NIGHINN  UASAIL  ARAID, 

I. 

Feasgar  Luain  's  mi  a  muigh  air  chuairt, 
'S  a'  ghleannan  uaine,  neòineanach ; 
'S  mi  bhi  'm  shìneadh  air  an  luachair, 
Bhruadair  mi  's  bu  neònach  leam, 
An  rìbhinn  uasal,  a's  mò  buaidhean, 
Bhi  cluaineis  co-luath  rium, 
'S  'n  uair  a  mhosgail  mi  o'n  tùirneal 
Bha  mi  tuirseach,  brònach,  dheth. 

II. 

O  !  cha  robh  ann  ach  faileas  faoin, 
Cha  robh  mo  ghaolach  co-luath  rium  ; 

'N  uair  shaoil  mi  i  bhi  dlùth  do  làimh, 
O  !  b'  fhad'  a  thàmh  o  m'  chò'radh  i ; 
An  rìbhinn  ùr,  do  'n  d'  thug  mi  an  ùidh, 
Dh'  f  hàg  brùite,  tinn,  fo  m'  chòta  mi ; 
'S  mar  faigh  mi  còir  oirre  le  cinnt, 
'S  i  'chìll  a's  àite-còmbnuidh  dhomh. 

III. 

Gu  cinnt  càirear  mi  's  an  uaigh, 
Ri  luathas  mar  dean  thu  tròcair  orm  ; 
'S  mi  an  ceangal  aig  do  ghràdh  cho  buan, 
'S  nach  dualach  dhomh  bhi  sòlasach  ; 
Oir  ged  do  shiubhlainn  deas  'us  tuath, 
Mu  'n  cuairt  air  an  Roinn-Eòrpa  so, 
Cha'n  'eil  bean  eugais  ann  do  m'  luaidh, 
Am  beus,  an  uaisle,  's  an  spòrsalachd. 

IV. 

Cha'n  'eil  bean  eugais  ann  do  m'  ghràdh, 

No  te  'bheir  bàrr  am  boidhchead  ort ; 

O  chrùn  do  chinn,  gu  sàil  do  bhuinn, 

Ro  chumta,  grinn,  gun  lòdalachd  ; 

Cha'n  'eil  cron  cumaidh  ort  r'  a  luaidh, 

'S  gu  bheil  do  bhuaidhean  còrdadh  rium  ; 

'S  bithidh  sàr  dhaoine-uaisle  ag  òl  à  cuachaibh, 

Slàiute  bhuan  an  còmhnuidh  dhuit. 

V. 

Bithidh  sàr  dhaoine-uaisle,  treubhach,  tapaidh, 
Spèiseil,  gasda,  mòr-chuiseach, 

Ri  luaidh  gun  bheud  air  beul  nara  beus, 
'S  a'  cur  an  cèill  a  dòighnean  ; 
'S  iomad  òigear  fearail,  f  ìnealt', 
'S  pailteas  nì,  'us  stòrais  dhoibh, 
A  chunntadh  suarach  iad,  gu  lèir, 
Air  ghaol  bhi  rèidh  am  pòsadh  riut. 

VI. 

O  !  's  ann  air  ceann  nan  iomadh  dual, 

A  dh'  fhàs  a'  ghruag  a's  dòmhaile ; 

Gupleatach,  cuachach,  dreachmhor,  snuadh-dhubh, 

Lùbach,  dualach,  feòirleineach, 

'S  an  sìoda,  'thig  o  na  h-Innsean  Shuas, 

Air  uachdar,  cumail  còmhdaich  air  ; 

'Us  pàirt  dheth  crochadh  sios  gu  d'  ghuailnean, 

'S  òr  do  chluas  'g  a  chòmhlachadh. 

VII. 

O  !  's  lìonmhor  buaidh,  a  tha  riut  fuaighte, 

Nach  gabh  luaidh  no  fòghlum  dhomh  ; 

'S  tu  an  fhìor  fhuil  uasal,  nach  robh  suarach, 

Dhuit  bu  dual  o  d'  sheòrsa  sin, 

Na  sruthain  mheara,  ghlana,  uaibhreach, 

Dìreadh  suas  ad  phòraibh-sa  ; 

O  !  's  glan  an  ìre,  o'n  deach  do  bhuaineadh, 

Cha  robh  snuadh  an  f  hòlaich  oirr'. 

VIII. 

Dà  mhala  chaoil,  mar  it'  an  eòin, 
Air  gnùis,  a's  bòidhche  f  àilteachadh  ; 

Dà  shùil  mar  dhearcagan  an  f  hraoich 
A  t-aodainn,  'us  fiamh-ghàire  orra  ; 
Tha  deud  gheal,  shnaidhte,  mar  a'  chaile, 
Am  beul  na  maise  a'  tàmhachadh  ; 
Do  bhilean  tana,  dearg',  mar  ròs, 
'S  do  phòg  mar  ùbhlan  gàraidh  leam. 

IX. 

Cha'n  ann  mar  chraoibh  an  coilJ  gun  sgoinn, 

A  dh'  f  hàs  an  loinn  bhean  àluinn  so ; 

No  mar  lus  am  f  àsach  faoin, 

A  bhiodh  feadh  fraoich  nan  àrd-bheannan  ; 

Ach  slat  de'n  abhal,  a  bha  daor, 

Ri  'n  d'  fhuairear  saothair  a'  ghàradair  ; 

'S  i  ùrair,  dìreach,  dosrach,  caomh, 

'S  a  h-ùbhlan  maoth  a'  fàs  oirre. 

X. 

Tha  deirg'  ad  ghruaidh  mar  chaorann  chrann, 
A  bhitheas  feadh  ghleann  's  na  f  àsaichean  ; 
Do  chìochan  corrach,  geal,  gun  mheang, 
'S  an  sìoda  teann  an  càramh  orra  ; 
Muineal  geal,  mu'n  iadh  an  t-òmar, 
Chìteadh  an  t-òr  a'  deàrsadh  air ; 
'S  e  gaol  do  phòig,  a  rinn  mo  leòn', 
'S  a  dh'  fhàg  fo  bhròn  an  tràth»sa  mi. 

XI. 

Do  sheang  chorp  sàr-gheal,  fallain,  nuadh, 
Mar  eala  'chuain  an  spòrsalachd ; 

No  mar  fhaoilÌDn,  'thig  o'n  tràigh, 

Gun  d'thoir  thu  bàrr  am  boidhchead  orr' ; 

No  mar  èidig  ghil  nan  càrn, 

'N  uair  tharladh  tu  air  mòintich  orr'  ; 

No  mar  chanach  an  cois  ca  ir ; 

No  sneachd  bàn  air  mòr-bheannan. 

XII. 

Do  chalp'  geal-ghlan,  cuimte,  garbh', 

Air  dealbh  a'  bhradain  shàile ; 

'S  an  troidh,  gun  chearb,  a's  foirmeil'  falbh, 

Nach  dochunn  calg  nan  àileanan, 

Am  bròig  phiollaich,  dhuibh,  o'n  bhùth, 

Thèid  ginidh  's  crùn  a  phàigheadh  oirr' ; 

An  àm  do  dh-fhidhioll  chur  air  sunnd, 

J3u  ghrinn  air  ùrlar-clàraidh  thu. 

XIII. 

Mar  choinneil  chèir'  an  coinnleir  òir, 
Air  bòrd  's  i  deanamh  deàlradh  dhuinn, 
Tha  fiamh  na  h-òg-mhna,  a's  blasda  glòir, 
Am  bòidhchead  'us  an  àilltealachd ; 
No  mar  dhaoimean  am  measg  òir, 
Am  bòidhchead,  bheir  thu  bàrr  orra. 
No  mar  lili  air  na  lòintean, 
Tha  còrr  an  àillteachd  orr'. 

XIV. 

'S  ge  h-èibhinn  leibh  a  dheàlras  grian, 
Air  sliabh  ri  maduinn  cheòbhanaich, 

Cha  ghabh  i  samhlachadh  ri  m'  chiall-s', 
Cha'n'eil  i  trian  am  bòidhchead  dhi ; 
'S  tu  reult-iùil  os-cionn  nan  nial, 
Tha  miaghail  aig  gach  seòladair, 
A'deàlradh  anns  an  àird-an-iar, 
'S  iad  'g  earbsa  trian  de'n  eòlas  riut. 

XV. 

'Us  ged  do  chuir  mi  cuibhrionn  sìos, 
A  rèir  mo  mhiann,  an  òrdugh  dhuit, 
Cha  chuirinn  crìoch,  a  chaoidh,  le  rian, 
Ach  gann,  air  trian  de  do  dhòighnean  ; 
Ach  fhir,  a  dh'  imicheas  mu  'n  cuairt, 
Na  ceil  mo  dhuan,  ach  fòghlum  e, 
Do'n  mhaighdinn,  a  chunnaic  mi  Dì-luain, 
Anns  a'  ghleann  uaine,  neòineanach. 


ORAN  DO  PHACHD  CHLIUDAIN. 

I. 

Bha  marsanta,  roimh  so,  siubhal  na  dùthcha, 
Ris  an  canadh  iad  Cliùdan, 
'S  b'es'  an  giùgairneach  tàireil, 
A  chiabhan  air  glasadh,  's  a  bhathais  air  rùsgadh  ; 
Croit  air  a  chùlthaobh, 
'S  a  shùilean  gun  fhàbhrainean  ; 
Gun  bharr-iall  na  bhrògan, 
.    Gun  dòigh  air  an  teannachadli, 

Ged  bha  airgiod  'na  phòcaid, 

Le  deadh  sheòl  air  an  ceannachadh  ; 

Ach  cha'n  iarradh  Cliùdan  a  phùidse  bhi  falamh 

'Us  gu'rn  b'aon  de  luchd-malairt  an  stòrais  e. 

II. 

'S  gu'm  fiach1  mi  r'a  nochdadh  dhuibh 

Coslas  na  màileid', 

Bh'aig  Cliudan,  ge  dàna  bhi  cò'radh  air ; 

Laoicionn  ruadh,  alaimte, 

De  bhian  a'  bhuic-earba, 

Le  fionnadh  agus  calg  air  a  chòmhdachadh  ; 

Còrr  'us  sia  slata  diag,2 

De  dh-iallan  'g  a  teannachadh, 

Cho  math  'us  bh'aig  griasaich, 

A  bha  riamh  anns  an  fhearann  so  ; 

Cuid  dhìubh  crochadh  gu  'shàiltean, 

A  mhàn  air  an  talamh, 

'Us  cuid  eile  gu  barraibh  a  bhrògan  dhiubh. 

III. 

5N  uair  thigeadh  Cliùdan  'san  t-sealladh 

Gu  farumach,  stàtail, 

Dh'aithn'jchte  eadar  'us  f  àir,  ri  latha  ceò'mhor  e  ; 

Bha  'mhàileid  an  tomad 

Mar  bholla  de  ghnàiseach  ; 

Mar  phaca  olla,  no  crà-leabaidh  chloimh-itich  ; 

Bha  siabunn  gun  f  hàillinn  innte, 

1  Feuch.  2  Deug. 

B  2 

Chum  àird  chur  air  ceanaltas  ; 

Dubhan  do'n  iasgair, 

'S  do'n  ghriasaich  bha  minidh  innte ; 

Rèusaran  giarr',1  air  son  fiasag2  a  bhearradh, 

'Us  sgian,  air  son  gearradh  na  feòla,  innte. 

IV. 

Bha  guirmean  'us  màdur, 

'S  a'  mhàileid  aig  Cliùdan  ; 

Bha  tea  agus  siùcar,  'us  ròsaid  innte  ; 

Bha  friodhanan  mhuc, 

Agus  trusachan  càrcaich, 

'Us  spiaclairean8  àrd'  air  son  shrònan  innte  ; 

Bha  siosar  do'n  tàillear, 

'Us  snàthadan  do'n  bhan-f  huaighealaich  ; 

Briog'sean  bàna,  'chumail  blàthais 

Air  na  caileagan, 

Miarain,4  'us  f  àinnean,  's  làmhainnean  tana, 

Agus  paid'rinean  glana,  de'n  òmar  innte. 

V. 

Bha  iomadaidh  rìomhadh, 
Gu  dìomhair  an  tasgaidh, 

'S  an  laoicionn  ruadh,  chaiteanacb,  ròmach,  ud  ; 
Bha  earrasaidean  sìod', 
Agus  cìrean,  gun  airceas, 
'Us  pìoban  tombaca  innte,  le'n  còmhdach ; 
Bha  pìorbhuicean  amlagach, 
Cam-lubach,  daithte, 
1  Geur'.         2  Feusag.         3  Spcuclairean.        4  Meurain. 

Air  son  bhathaisean  maol', 
Agus  adhaircean  tombaca,  innte  ; 
Spliùcanan  ròin,  'chumadh  còrr  agus  cairteal, 
'Us  rib',  air  son  glacadh  nan  còinean,  innte. 

VI. 

Bha  uaireadair'  dhearbhta, 

Air  an  ceangal  an  airgiod, 

A  dh'innseadh  mu  aimsir  nan  tràthan,  innte  ; 

'Us  gloineachan-beachdachaidh, 

A  dhearcadh  air  garbhlach, 

Bhiodh  feumail  do  shealgair  nam  f  àsaichean  ; 

Bha  riobanan  rìomhach, 

De'n  t-sìoda  bu  ceanailte,  innt', 

Dubh  agus  dearg,  's  iad  ball-bhreac  mar  chailico  ; 

Neàpaicean-pòca, 

Air  son  srònan  a  ghlanadh, 

'Us  bucuill,  a  cheangal  bhrògan,  innte. 


ORAN  DO  N  T-SAMHRADH. 

I. 

Gu  bheil  a'bhealltainn  air  tigh  inn, 

Thogadh  fonn  air  gach  cridhe,  'tha  fo  ghruaim 

Dh'  fhalbh  an  dùlachd  's  a'ghaillionn, 

Rinn  ar  ciùrradh  's  ar  crannadh  le  fuachd  ; 

Theirig  fuar-speach  nam  beannan, 

Chaidh  a  fuadachadh  car  tamuill  air  chuairt, 

'S  tha  a'ghrian  a'deàrsadh  le  lainnir, 
'Chuireas  pòr  as  gach  fearannle  buaidh. 

II. 

Bithidh  gach  creutair  air  thalamh, 

Teachd  gu  speurad,1  gu  anail  'us  luathas  ; 

Brùchdaidh  feur  as  an  talamh, 

Agus  duilleach  air  chrannaibh  le  buaidh  ; 

Bithidh  eòin  bhuchullach  air  gheugan, 

Seinn  nan  luinneag,  's  gu  'm  b'èibhinn  r'a  luaidh, 

Toirt  cliù  do'n  Tì,  '  thug  dhoibh  saorsa, 

'S  arinnan  teàrnadh  troimh  fhaoilteach  an  fhuachd. 

III. 

Anns  a'chiùin-mhaduinn  Chèitein 

Am  dhomh  dùsgadh,  'us  m'èididh  chur  orm, 

Phlùra'  brùchdadh  air  gheugan  ; 

Drùchd  mar  chùrainn  air  na  rèidhleanan  gorrn' 

A'chubhag  chùl-ghorm  gu  h-èibhinn, 

'S  gu-gùg  aic'  air  gheugan  le  foirm, 

'S  na  h-eòin  uile  'g  a  beusadh, 

S  gu'm  bu  mhùirneach  bhi  'g  èisdeachd  ri'n  toirm. 

IV. 

Goiridh  smeòrach  air  gheugan 
Ann  an  ùr-dhealt  a'Cheitein  's  a'cheò, 
'S  bithidh  ealtainnn  an  t-slèibhe 
Grleusadh  an  ceileirean  èibhinn  'g  a  còir ; 
1  Spiorad. 


Cha  chualas  le  m'  chluasan, 

Pìob  no  fidhioll,  'bheir  buaidh  air  an  ceòl, 

'N  uair  a  sheinneas  an  cuaineal, 

Binn-phuirt,  loinneil,  gun  truailleadh,  guiTghò  ! 

V. 

O  !  's  binn  an  dùrdanaich  chianail, 

Ann  an  ùr-mhaduinn,  ghrianaich  's  a'  cheò 

Coileach-dubh  agus  liath-chearc, 

Air  stùchdaibh  nan  sliabh-chnoc,  ri  ceòl ; 

Crònan  tiamhaidh,  fior  bhlasda, 

Seinn  o  'n  gearr-ghuib,  a's  snas-bhinne  ceòl, 

'S  iad  an  caidreamh  a  chèile 

Gun  eagal  sagairt,  no  clèire,  no  stòil. 

VI. 

Bithidh  eoin-ruadh'  air  na  raointean, 

Air  stùchdaibh  nan  aonach,  's  nan  sliabh, 

'S  cha  n  iarr  iad  sòlasan  saoghalta, 

Ach  bàrr  an  fhraoich  air  son  eudaich,  'us  biadh  ; 

A'chòisridh  neò-chiontach,  ghuamach, 

Air  an  còmhdach'  o  'n  f  huachd  le  deadh  dhìon ; 

'S  uisge  fallain  nam  fuar-bheann, 

An  deoch-mhaidne  gun  truailleadh,  gun  ghìomh. 

VII. 

'S  ann  leani  a  b'  èibhinn  an  eala, 

Air  feur-lochan  nan  gleannan  a'  snàmh  ; 

Guileag  bhinn  aic'  a'  tùchan, 

Seinn  nan  ceileir,  a  b'  iùlmhoire  rann ; 

Geòl  àbhaiseach,  èibhidh, 
Teachd  o  phìoban  a  clèibhe  gun  niheang 
Le  suanach  mhìn-thlath,  mar  chanach, 
'S  i  air  ghilead  mar  ghaillinn  nam  beann. 

VIII. 

Chi  mi  peucagan  àluinn, 
Mu  'n  cuairt  air  na  gàraidhean-phlùir, 
'S  gu  bheil  an  sgeadachadh  le  àillteachd, 
Na's  sgiamhaich'  na  bàn-righinn  a'  chrùin ; 
An  trusgan  òr-mhaiseach,  boillsgeil, 
Uaine,  fiamh-ghorm,  soills'-dhearg,  dlùth, 
Le  'n  stiùirean  daoimeanach,  ball-bhreac', 
Craobh-sgaoileadh  mar  dhealbh  air  an  drùchd. 

IX. 

Bithidh  na  lachai'  gu  cuannar, 

Air  na  feur-lochain  uain'  a'  snàmh ; 

'Us  pàirt  dhiubh  's  an  luachair, 

Gabhail  fasgaidh  taobh  bhruachan  nan  allt ; 

'S  bithidh  na  tàrmachain  bhreaca, 

Air  na  stùchdan  fo  stachdan  nam  beann, 

Seirmeadh  an  crònan  le  taitneas, 

'S  b'e  mo  shòlas  bhi  dearc'  os  an  cionn. 

X. 

Bithidh  am  bradan  slios-shleamhuinn,  it'-bhuidh', 
'A  snàmh  anns  an  uisge  's  b'e  'mhiann ; 
'S  mar  lùirich-mhàillich  tha  a  lannan, 

'G  a  chòmhdach'  thairis  le  dìon  ; 

A  lainnir  shuaiceanta,  mheanbh-bhreac, 

A'  soillseadh  mar  airgiod  ri  grian  ; 

Gu  srithteach,  rionnagach,  tàrr-gheal, 

Crom-ghobach,  giùireineach,  's  ball-dheirg'  fiamh. 

XI. 

An  samhradh  lusanach,  feurach, 

Grianach,  maoth-dhealtrach,  cèiteineach,  tlàth, 

Sòbhrach,  seamragach,  ceuteach ; 

'S  neòineanach,  gucagach,  eudainn  gach  àird'; 

0 !  's  ùbhlach,  figiseach,  peurach, 

Dearcach,  gìniseach  geugan  neo-ghann ; 

'S  an  duilleach  uainealach,  nòsar, 

Mar  shuanaich,  'còmhdachadh  chrann. 

XII. 

Ann  am  frìdh  nan  damh  spèiseil, 
B'e  'n  toil-inntinn,  'n  uair  a  dh  èireadh  a'  ghrian, 
A  bhi  siubhal  nan  slèibhtean, 
Coimhead  buidhinn  gun  euslaint,  gun  ghìomh  ; 
A'  ghreighean  aigeannach,  eutrom, 
Chròcach,  chabrach,  's  cèir-ghile  fiamh  ; 
'S  na  laoigh  ri  guaillibh  nan  èildean, 
,  Mar  lodhainn  air  èill  air  an  t-sliabh. 

XIII. 

Bithidh  an  ruadh-bhoc  gu  h-ùdlaidh, 
Ann  an  sgàile,  fo  dhùslainn  nan  geug, 

Anns  na  doireachan  giùbhasaich, 

Far  an  goireadh  an  smùdan  le  sèisd' ; 

'S  an  earbag  bhian-dearg,  uallach, 

Chèir-gheal,  ghasganta,  's  luainiche  ceura 

'S  a  meannan  fiata  r'a  gualainn, 

Anns  na  glacagan  uaigneach,  gun  bheud. 

XIV. 

'S  bithidh  an  seillean  ciar-bhallach,  srian-bhuidh', 

Gu  dìchiollach,  gnìomhach,  gun  tàmh, 

Air  chorraibh  a  sgiathan, 

A'toirt  na  meala  à  cìoch'  nan  Jus  fann, 

Gu  gathach,  dubhanach,  iargalt', 

Le  a  chrònan,  a's  cianaile  srann ; 

'S  a'  chòinneach  uaine  mar  dhìon, 

Air  a  chìreachan  criathar-thollach,  cam. 

XV. 

Leam  a  b'èibhinn  a'  chòisir, 

Bà-laoigh  òg'  air  na  lòintean  gun  fhiamh, 

A'cur  nan  steudan  le  sòlas, 

Mireadh  'us  leumnaich,  le  gòraich  gun  chiall ; 

'Us  iad  gu  garbh-chnàmhach,  niògacb, 

Ciar-dhubh,  caiteineach,  ròmach  's  a'  bhian  ; 

Gu  suainte,  imleagach,  lòghmhor, 

Dealbhach,  cuma-bhallach,  dòmhail  m'an  chliabh. 

XVI. 

Bithidh  caoirich  shomalta,  lìontach, 
Rùsgach,  mhìn-ollach,  dhìonach  's  a'  chlòimh, 


Anns  na  gleannan  'nam  mìltean, 

'G  itheadh  borrach  'us  cìp  anns  gach  fròig  ; 

Agus  pàirt  dhiubh  's  na  beanntan 

'S  air  na  h-aonaichean  àrda  'g  an  còir ; 

'S  an  uain  gheala  'nan  cleann-ruidh, 

'Cluich  'us  'mireadh,  mar  b'annsa  ìe  'n  seòrsa. 


DIOMOLAI>H  NA  H-AIDE  CRUAIDHE. 

I. 

'S  bha  buaireadh  orm,  'n  uair  a  cheannaich  mi 
'N  ad  chruaidh,  'bh  'air  a  deapànainn  ;  x 
Mo  chruachdan  air  faileadh  leatha. 
'S  gur  fuaire  na  'ghaillionn  i. 

Bu  mhise  an  duine  gòrach, 
'N  uair  phàigh  mi  crùn  cho  deònach, 
Air  ad  cho  dubh  ri  ròcais 
'S  i  'sgròbadh  an  f  hionnaidh  dhiom. 
'S  bha  buaireadh,  &c. 

II. 

Dh'  fhàg  i  feagan  aognaidh, 
Am  bhathais  's  an  clàr  m'aodainn ; 
'S  ann  bhitheas  gach  duine  saoilsinn, 
Gur  aois,  a  fhuair  ceannas  orm. 
'S  bha,  &c. 

1  Japanned. 

III. 

'N  uair  chàirinn  air  rno  cheann  i, 
Bu  daigne  na  crann-teann  i ; 
'S  i  cruaidh  mar  innean  ceardaich, 
'Us  steàrn'  aig  cloich-mheallain  rithe. 

'S  bha,  &c. 

IV. 
Tha  '  dreach  air  fiamh  na  h-oidhche, 
'S  i  cruaidh  mar  adharc-gaibhre ; 
'S  cùis-eagail  i  do  thaibhsean, 
'N  uair  bhoillsgeadh  a'  ghealach  oirre. 

'S  bha,  &c. 

V. 

'S  i  tuilleadh  'us  fuar  's  a'  gheamhradh, 
Agus  tuilleadh  'us  teth  's  an  t-sàmhradh ; 
'S  'n  uair  thigeadh  braghadh  an  tàirneanaich, 
Tharruingeadh  i  an  dealanach, 
'S  bha,  &c. 

VI. 

'S  gur  cruaidhe  i  na  'n  t-iarrunn, 
S  gur  teotha  i  na  'ghrìosach, 
'S  gun  ròistinn  uibhean  ghiadh,1 
Ann  a  cliabhan  na  'n  teannainn  ris. 
'S  bha,  &c. 

VII. 

'N  uair  thig  a'  ghaoth  le  sgiab'  oirr', 
Bithidh  ise  dol  's  an  iarmailt 
i  Gheàdh. 

Cho  luath  ri  eunlan  sgiathach, 
Gu  criochaibh  na  gealaiche. 

'S  bha,  &c. 

VIII. 
'S  gur  cruaidhe  i  na  'n  ailbhinn, 
No  umha  air  a  dhearbhadh ; 
'S  ged  bhiodh  i  an  àite  targaid', 
Cha  deargadh  na  canain  oirr'. 

'S  bha,  &c. 

IX. 

'S  'n  uair  bhithinn  f'albh  's  na  coilltean, 
'S  na  meangain  bhi  'g  a  straighleadh, 
Bidh  a  fuaim  mar  dhruma  saighdeir, 
Cur  sgaoini  air  na  feannagan. 
'S  bha,  &c. 

X. 

'S  gur  buileach  bha  diom-buaidh  orm, 
A  cheannaich  an  ad  dhuaichnidh, 
Cha-n  'eil  bean  òg  no  gruagach, 
Nach  fuathach  leo  sealladh  dhiom. 
'S  bha,  &c. 

XI. 

'S  cha  'n  aithnich  na  h-eoin-ruadh'  mi, 
Bha  cleachdadh  bhi  mu  'n  cuairt  domh  ; 
O  'n  chàirich  mi  'n  ad  chruaidh  orm, 
Dh'  fhuadaich  i  baileach  iad. 
'S  bha,  &c. 

XII. 


'S  am  fear,  a  thug  an  dùthaich  i, 
Nach  d'  rinn  e  soitheach  ùill'  dhi, 
Mu  'n  deach  mi  phàigh  crùn  oirr', 
'S  nach  fiù  i  bhi  labhairt  uimp'. 
'S  bha  buaireadh,  &c. 


ORAN  MOLAIDH  DO    N  PHIOB-THOMBACA* 

O  's  i  wà  mo  mhiann  a'  phìob-thombac', 
'S  iomad  ciad x  'tha  ann  am  bheachd  ; 
'S  lìonmhor  ìoc-shlaint,  'tha  'na  taic, 
O  !  's  gasd'  a  blas  's  a'  mhoch-eirigh. 

I. 

'N  uair  a  lìonar  thu  o  do  bhonn, 
De  'n  luidh  shnìomhanach,  bhog,  dhonn, 
Thigeadh  tòiteal  as  do  chom, 
A  dhùisgeadh  fonn  's  a  h-uile  fear. 
O  's  i  mo,  &c. 

II. 

'S  iomadh  spliùcan  de  bhian  ròin, 
Bhios  a'  giùlan  duit  lòin, 


29 

Nach  leig  acras  ad  chòir, 
Nì  pailteas  stòir  a  chumail  riut. 
O  's  i  ino,  &c. 

III. 

'S  raaith  thu  anns  a'  gheamhradh  fhuar, 
Ri  lath'  gaillinn  no  gaoith'  tuath  ; 
'S  b'fheàrr  thu  àm  bhi  seinneadh  dbuan, 
Na  stuth  nan  cuach  a  buidealan. 
0  's  i  mo,  &c. 

IV. 

'N  àm  bhi  suidhe  sìos  aig  bòrd, 
Mar  ri  cuideachd  's  an  tigh-òsda, 
B'  fheàrr  leam  thu  na  fìon  'us  beòir, 
'Us  stuth  na  Tòiseachd  cuid  ris. 
O  's  i  mo,  &c. 


Cha  'n  'eil  eucail,  'thig  'n  ar  còir, 
Cnatan,  dèididh,  no  greim-lòin, 
Casdadh,  eideach,  no  gnè  leòin 
Nach  fbgair  thu  gu  buileach  uainn. 
0  's  i  mo,  &c. 

VI. 

Le  buachaill  chaorach  agus  uan 
S  taitneach  thu  ri  maduinn  fhuair, 

Mu  'n  dìrich  e  an  t-aonach  suas, 
Thoirt  cuairt  air  chluain  's  air  thulaichean. 
O  's  i  mo,  &c. 

VII. 

Gach  seòladair  air  àircl  a'  chuain, 
A  stiùireas  long  air  hhàrr  nan  stuadh, 
'S  miann  leò  thu  nan  taic  's  gach  uair, 
Gu  fògairt  fuachd  na  tuinne  uapa. 
O  's  i  mo,  &c. 

VIII. 

'S  math  thu  'n  garbh-bheannan  nan  stùchd, 
'N  uair  bhiodh  am  fuar-cheò  umpa  dùinte 
'S  am  bun  na  saobhaidh  '  maduinn  dhrùchd, 
Bu  mhùirneach  thu  's  a'  chuideachd  ud. 
0  "s  i  mo,  &c. 

IX. 

Bithidh  tu  anns  gach  uile  uamh, 
Aig  luchd-saothrachadh  a'  ghuail, 
Am  fùirneis  Charoin  agus  Chluaidh', 
Am  mèinnean-luaidh'  'us  currachd  ort. 
O  's  i  mo,  &c. 

X. 

Cha  'n  'eil  gobhainn,  no  fear-tàil, 
No  muillear-mine,  'mheileas  gràn, 
Leis  nach  iarradh  thu  ^nam  pàirt, 

gurfeàirdeam  fearas-chuideachd  thu. 
.'s  i  mo,  &c. 

XI. 

Cha  'n  'eil  griasaich,  no  fear-snàthnid, 
Cùbair  chearcall,  no  fear-spàil, 
Seiclearan  no  luchd-chlàd, 
Nach  iarradh  bhi  an  cairdeas  uile  dhuit. 
O  's  i  mo,  &c, 

XII. 

'S  lìonmhor  gruagach  àluinn,  òg, 
Leis  am  fuathach  thu  'n  an  còir  ;' 
'S  àrd  a  ghluaiseas  iad  an  sròn, 
'N  uair  thig  do  cheò  mu  'n  cuinneanan. 
0  's  i  mo,  &c. 

XIII. 

'Ach  ceart  cho  luath  's  a  gheibh  iad  pòsda, 
'S  a  bhitheas  an  dèididh  'g  an  trom  leòn', 
Bithidh  tu  'n  sin  aca  ann  an  còs, 
'S  gu  'n  toir  iad  pòg  le  furan  duit. 
0  's  i  mo,  &c. 

XIV. 

'S  lìonmhor  cailleach,  'tha  fo  'n  ghrein, 
Leis  am  miann  thu  bhi  'n  am  beul, 
'S  ni  tliu  an  teanga  chur  air  ghleus, 
Mar  fhaobhar  an  reusair  Lunnunnaich. 
O  's  i  mo,  &c. 

XV. 

Tha  thu  anns  gach  cearn  'us  tìr, 

Am  bùthan  cheàrd  's  an  cùirt  an  Rieh, 

Mar  sud  'us  aig  baintighearnan  na  tea 
Gu  m  faigh  sibh  'phìob  gu  cumanda. 
0  's  i  mo,  &c. 


ORAN  DO  DH    FHEAR  NA  SEILG. 

Fhir  tha  fuireach  's  an  tùr  àrda, 
'S  lìonmhor  annlann  teachd  gu  d'  thalla, 
Cearcan-tomain,  geàrran  caola, 
Eoin-fhraoich  'us  cearcan-callaid, 
Coilich-dhubha  's  cearcan-liatha, 
rS  còineanan  riabhach  nan  creagan, 
Càpain  òga  's  uibhean  shean-chearc, 
Bradain  tharr-gheal  's  mucan  ballach. 


A  ghaolaich,  cha  'n  ann 

Gu  fad',  langach,  glas-neulach, 

Thigeadh  do  fhear  na  seilg 

Bhi  aig  a'  cheart  àm, 

'S  a  liuthad  mìr  math, 

'S  tha  dol  thar  a  rùchdan  ; 

Ach  co  dearg  ri  corcan-coille, 

Co  grad  ri  feòragan  Ceitein, 

Co  meamnach  ri  madadh  mìiilleir, 

'S  co  sunndach  ri  coileach  air  spardan, 

'S  co  luath  ri  eilid  nan  stìichd-bheann, 

'N  uair  bhitheadh  gaothair  dlìith  d'  a  sàiltean, 

Geòidh,  'us  tunnagan,  'us  turcaich, 

Mart-fheòil  'us  muilt-fheòil  gun  fhàillinn, 
Im  'us  eàise,  agus  sgadain, 
Mar  ri  lachai'  agus  crà-gheòidh, 
Mar  sud  'us  ian-ghurag1  'us  feadag, 
Mar  ri  beadragan  nan  àrd-bheann, 
Coileach-coille  's  tàrmach  creachuinn, 
'S  guiìbneach  fad-ghobach  an  fhàsaich. 

'N  uair  dh'  fhagadh  fear-na-seilg 

A  thalla  fein  gu  mìn  moch-thrathach, 

Air  maduinn  fhogharaidh, 

Le  'adharc-fhùdair, 

Agus  le  'chrios-Iuaidh'. 

Le  'ghunna-dùbailt  air  a  ghuallainn, 

Agus  le  a  ghaothair  bhall-bhreac, 

A  dhol  a  shealg  nan  uchd-bheannan, 

Bhiodh  an  asal  luchdaichte, 

Mu'n  tigeadh  an  t-anmoch, 

De  gach  gnè  shìthne, 

Bhiodh  ann  am  monadh, 

Eadar  thàrmachan  us  bheadragan, 

Fheadagan  's  ghuilbhneach, 

Ohoileacha-dubha,  's  chearcan-liatha, 

'S  an  sgriachan,  a  ghoireas  's  an  arbhrar, 

S  cha  teàrnadh  a'  chorra-riabhach, 

Bhiodh  do  luaidh  'n  a  bian  's  an  anmoch. 

'S  an  t-ian  de  n  goirte  an  cnacair-arbhair, 
S  tric  a  mharbh  thu  air  an  àilean, 

1  Eun-ghurag. 

Corrachan-riabhach  agus  ròcais, 

'Us  sruùdain  òga  nam  fàs-choill, 

Easagan  'us  earban  caola, 

Daiinh  'us  maoislichean  nan  àrd-bheann, 

Minn  s  gabhair  agus  laosbuic, 

Bhiodh  's  na  creagan  faonrach  fàsail. 

'N  uair  rachadh  gach  sèorsa  dhiubh  so 

Chuir  n'an  uidheam  air  do  bhòrd, 

An  dèis  an  ròsdadh, 

Le  uibhean  agus  le  ìm, 

'S  ann  dheth  sin  a  bhiodh  am  f  àile  ciatach, 

A  thàladh  gach  ianlan, 

Agus  biasd  snàgach  ; 

Bruic  'us  taghain  's  cait  fhiadhaich, 

Fòcullain  's  neasan  criona ; 

Fithich  dhubha  's  parachan-riabhach, 

Fionnagan  liath-ghlas  'us  cromain-lachduiun, 

'Sam  madadh  ruadh,  'bhiodh  air  an  aonach, 

Triègidh  'shaobhaidh, 

'S  thig  gu  t-aitreabh. 
'N  uair  thig  na  dh'  ainmich  sinn  ceart  co'luath, 
Steach  gu  d'  sheòmar  's  mòr  an  àireamh  ; 
Dh'  f  heumadh  e  bhi  'na  dheadh  chòcair, 
Am  fear  'ròisdeadh  iad  gu  t-àilghios ; 
Feunan  liodha  's  guail  'us  mòine, 
Chuireas  daoine  còire  gu  sàrach' ; 
S  call  do  fhùimeisibh  na  h-Eòrpa 
An  ròic,  a  bhitheas  air  do  bhòrd  an  tràth  siu. 

ORAN    DO     N    T-SEALGAIR. 

I. 

So  an  aimsir,  a  chuir  leòn  orm, 

'S  a  dh'  f'hàg  mo  threòir  gun  lùth's ; 

Tha  m'  inntinn  trom  neo-shòlasach, 

Mar  lùing  air  'chuan  gun  seòl  oirre, 

Ach  gus  am  pill  an  t-òigear  sin, 

A  dh'  f hògras  air  mi-shunnd, 

Thèid  dian  's  an  tòrachd,  riamh  cha  sòradh 

Fuil  a  dhòrtadh  an  cùirn, 

II. 

Cha-n  ioghnadh  dhomh  bhi  euslainteach, 

'S  mòr  dheuchainn  orm  mu  'n  chùis ; 

Na  h-uain  gheal-ghlan  leuranach, 

Bhiodh  mire  air  na  rèidhleanan, 

Aig  sionnach  ruadh  nan  èit-bheannan, 

'G  an  reubadh  anns  na  cùirn ; 

O !  's  ann  do  'n  eucoir,  thug  thu  spèis, 

'S  cha  tig  thu  dh'  èisdeachd  cùirt. 

III. 

Cha  'n  f  haighear  còir  no  ceartas  dhiot, 
Mar  glacar  thu  's  an  tòir ; 
'S  i  'mheirle,  'bh'aig  do  shinnsreadh, 
'Nuair  dh'  àraich  iad  os  'n  ìosal  thu ; 
'S  an  cleachdadh  lean  thu  dìchiollach, 

'S  gach  linn  bha  de  d'  sheors', 

'S  tu  ri  mì-mhodh  feadh  nan  crìoch, 

A'  sìr  chur  dìth  air  feòil. 

IV. 

O  !  b'  f  heàrr  gu'n  d'  thain'  an  sealgair  oime, 

Le  'ghaothair  chalma,  threine ; 

Le  'lodhainn  bhall-bhreac,  aisitheach, 

Thèid  's  an  tòìr  gu  h-astarach  ; 

Gun  ghaoith  no  ceò  ri  dealt-mhaduinn, 

Cha  chaisgear  iad  's  an  rèis ; 

Chuireadh  sionnach  ruadh  gu  'dhùlan, 

'S  'fhuil  brùehdadh  air  feur. 


O  gluaisidh  sinn  gu  gunaideach, 
Ga  d'  chuideachadh,  sheòid  ; 
Gu'n  dìrich  sinn  na  muìlaichean, 
Gu  h-inntinneach  le  'r  gunnaichean, 
Le  luaidh  'us  fuadar  Lunnuinneach, 
Gun  uireasbhuidh  'n  ar  còir ; 
Ur  n-ailbhinn  ùr  an  dèigh  a  breacadh, 
'S  cha  diùlt  an  t-srad  ri  òrd. 

VI. 

O!  cuiridh  an  sealgair  dìth  oirbh, 
'S  gach  lìnn,  a  tha  dhibh  beò ; 
'S  e  beus  bu  ghnàth  le  'shinnsreadh, 
Mar  f  huair  mi  sgeul  gu  firinneach, 

Bhi  f  àgail  marbh  nam  mìltean  dhibh, 

'S  a  chuir  fo  chìs  ur  seòrsa, 

'S  gu'n  cluinn  mi  'n  tuath-cheathairn'  tric  a' luaidh 

Deadh  chliù  air  buaidh  nan  seòd. 

VII. 

'S  e  cleachd  nach  robh  ainmigeach, 

Le  t-aitim  mheamnaich  riamh, 

Bhi  dìreadh  ris  na  sealg-bheannan, 

Mu'n  èireadh  grian  air  garbh-shlèibhtean 

Le'n  cuilbheir'  chaol',  neo-dhearmadach, 

Am  sealgadh  air  an  fhiadh, 

\S  bhiodh  ur  luaidh  dhùbh-ghorm,  le  neart  fùdair, 

Cur  gu  dlùth  'nam  bian. 

VIII. 

'N  àm  suidhe  's  tigh-òsda  dhuit, 

Mo  dhòigh !  bu  mhòr  do  mhiadh ; 

Cha'n  iarradh  tu  na  stòpanari, 

Cha  b'  f  hiach  leat  air  na  bòrdaibh  iad ; 

Bhiodh  botul  mòr  air  sgeòcan  leat, 

'G  a  chur  an  cornaibh  fial', 

'S  tu  'g  a  riarachadh  air  a'  chòisridh, 

'S  bhiodh  an  t-òr  'g  a  dhìol. 

IX. 

O  !  is  curaidh  foirmeil,  treubhach,  thu, 
Neo-thais  an  streup  nan  dorn ; 
Ge  b'e  nochdadh  eucoir  dhuit, 

Bu  dlùth  dhoibh  duais  an  èiric  sin ; 
S  na'n  leanadh  iad  an  rèite  riur, 
Gu'n  gèilleadh  tu  d'  an  deòin. 
'S  gur  iomadh  aon  a  bheir  deadh  sgeul 
Air  fear  nam  beusan  còrr. 

X. 

Gur  lìonmhor  òigh  mhìn-bhasach, 

'S  deirge  lìth  na  ròs, 

Bhiodh  deònach  Iuidh  sìnte  riut, 

'S  a  bheireadh  pòg  gun  innseadh  dhuit, 

'S  nach  gabhadh  òr  nan  Innseachan 

An  geall  ort  f  ìn,  a  sheòid, 

'G  a  bheil  paillteas  stòir  'us  ni, 

Le'n  gùintean  sìoda  'us  sròil. 

XI. 

Gu'n  d'rinn  na  Duibhnich  eucoir, 

'S  gur  mòr  am  beud  r'a  luaidh, 

Ach  is  geàrr  an  ùin',  a  dh'  f  heuchas  dhuinn, 

Gu'n  ùmhlaich  iad  gU  gèilleadh  dhuit ; 

Tha'n  tuath  gu  l§ir  air  èirigh  leat 

'S  gu'm  feum  thu  teachd  mu'n  cuairt 

'S  thèid  na  Sasunnaich,  le'n  trapan, 

A  chartadh  thar  a'  chuan. 

XII. 

Do  bheatha  gu  d'  thìr  dhùthchasaich, 
'  rùin,  's  gu'm  b'e  mo  mhiann 


Bhi  triall  le  d'  ghunna-dùbailte, 
Crios-guaiìne  's  adharc-f hùdair  ort ; 
Do  thòlairean  bhi  bùbail  leat, 
Feadh  stùchd-bheannan  nan  sliabb  ; 
Na  sionnaich  ruadh  'g  an  cur  gu  bàs 
'Sna  h-uain  a'  fàs  am  miadh. 

XIII. 

'S  ro  lìonmhor  gibhtean  prìseil  ort, 

Nach  cuir  mi  an  ìre  an  tràth-s' ; 

Ged  dh'  fheuchainn-sa  ri  'm  mìneachadh, 

Cha  ghabhadh  trian  dhiubh  innseadh  leam  ; 

Tha  uaisle,  's  suairceas,  's  sìobhaltachd 

A'strìth  co  dhiubh  a's  àird', 

An  com  na  gloine,  a's  loinneil  fiamh, 

De'n  1  hìoiì-fliuij,  nach  robh  tàir. 


ORAN  AIR  COR  NA  GAIDHEILTEACHD. 
I. 

O  !  's  mise  'tha  'n  tràthsa  gù  dubhach,  cràiteach, 

Tha  m'aigne  pràmhail  's  cha  tog  mi  fonn ; 

'S  e  cor  na  Gàidhealtachd,  'tha  'g  am  chràdh-lot, 

'S  a'  mheud  's  a  tha  dh'  fhàsalachd  ann  ar  fonn ; 

Na  Gàidheil  ghlan',  aoidheil,  'bha  càirdeil,  gaolach, 

Gu  tric  a  saothrach'  feadh  raon  'us  thom, 

Tha  'n  saothair  'g  a  sealbhach'  aig  Gaille  ghlas,  aog- 

naidh,  __ 

L  e'n  casan  caola  's  le  'n  aodainn  luim. 

II. 


S  beag  an  t-ioghnadh  ged  tha  sinn  tuirseach, 

'S  iad  'g  ar  sgùirsadh  le  buillean  trom  ; 

Ar  'n  uachdrain  shaoghalt'  bu  chòir  ar  dìonadh, 

Tha  iad  'g  ar  pianadh  's  'g  ar  cur  fo  'm  bonn  ; 

'S  i  cuing  na  daorsa,  'tha  iad  a'  fòghlum, 

0  's  beag  tha  dh'  aoidhealachd  ann  'nan  com  ; 

Cha  mhiann  leo  daoine,  oir  's  feàrr  leò  caoraich 

'Us  gaothair  chaola  'g  an  ruith  air  tom. 

III. 

Na  'n  tigeadh  naimhdean  a  steach  do  dh'  Alba, 
Chum  nan  Garbh-chrioch  a  thoirt  fo  chìs, 
Co  ghlacadh  armachd,  's  a  sheasadh  calma, 
Gu  duineil,  dearbhta,  air  taobh  na  rìo'acbd, 
Ach  sean  mhairt  Aireach,  's  muilt  mhaol'  bhàna, 
A  sheasadh  dàna  ri  cùl  an  cinn, 
'Us  buachaill  Ghallda  le  'n  cuaille  chùlltuinn, 
'G  an  toirt  à  fang  's  'g  an  cur  anns  an  strì  ? 

IV. 

Is  iomad  tàir  tha  na  Gàidheil  a'  faotainn, 
S  e  bhi  'g  a  smaointeach  an  t-aobhar-bròin, 
'S  a  liuthad  teaghlach,  'bha  càirdeil,  gaolach, 
A'  nochdadh  aoidheachd  do  luchcl  an  ròid, 
>  Tha  'n  diugh  'g  an  saodach'  air  feadh  an  t-saoghaib 
Gun  lòn,  gun  aodach,  air  ghainne  stòir, 
S  gur  tric  a  riaraich,  's  a  lìon  iad  maodal 
Nan  leòmhann  craosach,  'tha  air  an  tòir. 

V. 


Sgeul  tha  dearbhta  gur  lìonmhor  ana-cothrora, 

Nach  gabh  ainmeachadh  dhomh  ri  m'  bheò, 

Tha  daoine  faotainn  air  feadh  nan  Garbh-chrioch, 

O'n  triathaibh  talmhaidh,  air  iomadh  seòl, 

'G  an  creachadh  iomlan  à  'n  nì,  's  à  'n  airgiod, 

'Us  tròcair  falaicht'  leò  anns  a'  chòir ; 

Le  'n  cridhe  cealgach  cho  cruaidh  ri  ailbhinn, 

A'  cur  à  Alba  nan  daoine  còir. 

VI. 

Cha  'n  e  tha  mhiann  orm  dhol  a  dhearbhadh, 

Gach  uile  chealgair,  'tha  's  an  àite  ; 

Tha  *n  àireamh  lìonmhor  air  feadh  na  h-Alba, 

Gu  dol  'g  an  ainmeachadh  ann  am  dhàn  ; 

0  'n  tha  iad  inbheach  tha  'n  fhìrinn  searbh  leò, 

Cha  'n  iarr  mi  'n  tearbadh  air  leth  o  chàch ; 

Ach  nochdaibh  'chionta  do  'n  mhadadh  dhalma, 

'S  gu'n  lùb  e  earball  gu  ruig  a  sliàil. 

VII. 

'S  a'  bliadhna  thriall  uainn  cha  bheag  an  tàmaiit, 
A  fhuair  a'  Ghài'ealtachd  air  iomadh  seòl, 
Leis  na  h-uachdarain  chruaidh,  neo-bhàigheil, 
A  chuir  à  'm  fardaich  na  daoine  còir  ; 
Pàirt  dhiubh  fhuadachadh  thar  chuantan  gàbhaidh, 
'S  chaidh  roinn  dhiubh  bhàthadh  's  an  f  hairge  mhòir ; 
S  a'  chuid  bu  lìonmhoir'  a  ràinig  tràigh  dhiubh, 
Gu  'n  d'  rinn  iad  bàsachadh  dh'easbhuidh  lòin, — 

■,  2 

VIII. 

Cha  bheag  an  cianalas  dhomh  bhi  smaoineachadh, 

'A  liuthad  caochladh  's  tha  'n  ar  tìr  ; 

Na  glinn  's  am  b'  àbhaist  eich  's  daoine, 

Bhi  gnìomhach  saothaireachail  anns  gach  tìm, 

An  diugh  cha  'n  fhaicear  ach  coin  's  caoraich, 

S  ruadh  chrodh  mhaol-bhreaca  air  feadh  na  tìr', 

Aig    daormuinn     shaoghalta,   agus  gruaim   'n  an 

aodainn, 
Nach  nochdadh  aoidheachd  do  dhuine  sgìth. 

IX. 

Co  riamh  bha  dìleas  air  taobh  na  rìoghachd, 

'S  a  sheasamh  f  ìrinneach  anns  gach  càs, 

Ach  luchd  nam  breacan  's  nanìannan  lìomhta, 

Le  'n  cruadal  inntinn  nach  fuilingeadh  tàir  ; 

Am  tarruing  phìcean  hu  gharg  's  an  strìth  iad, 

Bhiodh  cuirp  gun  chinn  leo  'n  an  sìneadh  air  blàr, 

'S  a  bha  'n  reachd  's  a'  meamnadh  gu  tric  'g  a  dhear- 

bhadh, 
'S  na  blàraibh  marbhtach  air  muir  'us  air  tràigh. 

X. 

Chaidh  nis  am  fbgradh  à  tìr  an  dùchais, 

Le  reachd  nan  ùmaidh,  nach  lèir  a'  chòir ; 

'S  tha  iad  air  faontradh  am  measg  an  f  hàsaich, 

Mar  uain  gun  mhàthair,  a'  cur  ri  bròn  ; 

An  diugh  tha  pàirt  dhuibh  mar  chimich  thràilleil, 

A'  sguabadh  sràidean  nam  bailtean  mòr', 

De  shliochd  nan  daoine,  'bha  tric  'g  ar  saoradh, 
S  le  'n  lòn  's  le  'm  raaoin,  'bha  'g  ar  cumail  beò. 

XI. 

Ach  cliù  do'n  Trianaid  gu'n  d'  fhuirich  iarmad, 

De  dhaoine  rianail,  'tha  cianail,  tlàth ; 

'S  iad  cliùiteach,  ciallach,  's  e  'n  rìm  's  an  iarrtus 

Bhi  togail  fianuis  air  taobh  nan  Gài'eal ; 

Bithidh  iadsan  miaghail,  's  an  gineil  lìonmhor, 

Mar  dhrùchd  na  h-iarrnailt,  a  thig  gu  blàr, 

'N  uair  bhitheas  na  h-Iudais  le  'n  coguis  phianail, 

'S  i  togail  fianuis  gu  'n  d'rinn  iad  ceàrr. 

XII. 

Ach  tha  mi  'g  earbsa  air  bheagan  aimsir, 
Gu'n  tèid  a'  chealgaireachd  so  air  cùl ; 
'S  nach  faic  sibh  '  bhàirlinn  cho  tric  's  a  bha  i, 
Mar  chrois-tàraidh  air  feadh  na  dùthch' ; 
Gu'n  seas  a'  Bhan-righinn  air  taobh  nan  Gài'eal, 
Mar  rinn  Esther  chàrdeil  air  taobh  nan  Iudhach  ; 
'S  gu'm  bi  gach  Hàman,  a  bha  'g  ar  sàruch', 
Le  cridh'  cràiteach  a'  fulang  dìomb. 


ORAN  DO  PHIOBAIR  CHEANNLOCH-EARN. 
Air  fonn — Cabar  Fèidh. 

I. 

Tha  sgeul  r'a  leughadh,  's  f  hiach  e  èisdeachd, 

Cha'n  'eil  breug  no  mealladh  ann, 

Mu  fhear  nam  feadan  gìeusda, 

A  chluicheas  rèidh  neo-mhearachdach  ; 

O  shaoidh  na  fèileachd,  'tha  'n  Dun-eudainn, 

Fhuair  thu  'n  èididh  cheanalta  : 

An  deise  's  feàrr  an  Alba, 

'S  airgiod  a'  cur  lainnir  oirr'. 

II. 

An  earradh  rìoghail,  uallach,  fhior-mhaith, 

De  'n  mherìno  cheannaiche 

'S  an  sìoda  's  feàrr  's  na  h-Innsean, 

'N  a  stìoma  mìne,  geala,  ann  ; 

'S  an  tartan  meanbh-bhreac,  ballach,  dearg, 

Bha  sealbh  aig  Mac-'Ic-Ailein  air, 

Bhiodh  air  's  na  frìdh-bheannaibh  a'  sealg, 

Am  fuirbidh  meamnach,  farumach. 

III. 

Fhuair  thu  boineid  chorrach,  ghonn, 

Le  cliù,  s  le  foirm,  gu  meal  thu  i ; 

Agus  suaicheantas  na  h- Alb' 

Le  sealbh  am  fasdadh  daingean  rith'  ; 

Am  foghannan  a  's  gèire  calg, 

Gu  cròcach,  calma,  meanganach  ; 

'S  ge  searbh  a  stoc,  tha  mil  'n  a  bhlàithibh, 

'S  dìon,  'us  blàth's  fo  'fhailleanaibh. 

IV. 

Fhuair  thu  breacan-guailne, 

'S  gur  buaidheach  an  sealladh  e, 

Air  còta  nam  ball  airgid, 

'S  gur  dealbhach  mu  d'  phearsa  e ; 

Le  putanan  mar  dhaoimean' 

Nì  soillse  mar  dhealanach 

Tri  dusain  agus  còrr  ann, 

Gun  bhòsd  no  sgeul  mearachdach. 

V. 

Air  a'  churaidh  's  ro  mhath  cumadh, 
Bithidh  gach  duine  dearca  riut ; 
'S  iad  ag  aithris  "  'S  ann  à  Lunnuinn, 
Fhuair  e  'chulaidh  bheartach  ud  ;" 
Chosg  i  leth-cheud  gini  an  òr, 
'S  an  còrr  bu  leth-cheud  tasdan  e  ; 
'S  nuair  a  chàirear  ort  i,  'sheòid, 
Cha  'n  'eil  'san  Eòrp'  cho  sriasta  riut. 

VI. 

Fhuair  thu  fèile  chuachach  bhreacain, 

Nan  dlùth-phleata  fasanta, 

Mu  d'  phearsa  dheas  a'  crochadh  ceart, 

Sìos  gu  bac  na  gailliim  ort ; 

Do  chalpa  gasd'  air  fiamh  na  cailc', 

Gu  dòmhail,  taiceil,  diongmhalta  ; 

'S  an  troidh  gun  bheud,  a  dh'  f  halbhas  rèidh 

Nach  frois  am  feur  's  a'  chamhanaich. 

VII. 

Daoimean  gille  gun  bheud  millidh, 
Cha  'n  'eil  innidh  maise  air  ; 
Dà  shùil  mar  dhearcagan  an  fhirich, 
'S  iad  air  mhire  beachdachadh  ; 
Miar x  's  binne,  bian  's  gile, 
Grian  gach  finne  'dhearcas  ort ; 
'S  'n  uair  nochdar  thu  air  ùrlar 
Bu  shiùbhlach  fo  'n  bhreacan  thu. 

VIII. 

Dannsair  curaideach  nam  builiean, 

Mar  an  druma  thartarach  ; 

Tha  Gille-Caluni  d-huit  cho  nllamh, 

'S  Tulaichean  bu  ghasda  leat ; 

Do  chasan  freagarrach  do  'n  cheòl, 

Luath  no  fòil  mar  thachras  e  ; 

'S  gur  lìonmhor  baintighearn  ùluinn,  ( 

Le  'm  miann  bhi  pòsda,  naisgte,  riut. 

IX. 

'N  uair  nochdar  thu  fo  d'  armaibh, 
Bu  dealbhach  an  gaisgeach  thu  ; 
Le  biodaig  nam  ball  airgid, 
'S  an  carn-gorm  am  fasdadh  innte ; 
Crios-guailne,  's  adharc  bhall-bhreac, 
Am  sealg  bhi  an  taice  riut ; 
'S  claidheamh  a'  chinn-ìlich 
Chur  dìth  air  luchd-casgaraidh. 
1  Meur. 

X. 


Tha  sporan-molach  ort  mar  onair, 
Air  à  chrochadh  basdalach  ; 
Bian  a'  bhuic,  a  bhiodh  ri  solar, 
Anns  na  scoraibh  stacanach  ; 
Sgian  's  an  osan,  's  fhiach  i  'moladh, 
Cha  'n  'eil  cron  ri  chantainn  oirr' ; 
'S  bràisde  airgid  air  do  bhrollach, 
Thilgeas  solus  astarach. 

XI. 

'S  ann  o  Alastair  na  fèileachd, 
Tha  an  Dun-eudainn  tuineachadh, 
Fhuair  thu  earradh  ghlan  nan  seud, 
Air  ceudan  tha  cur  iongantais  ; 
Ged  aomadh  nebil  air  grian  nan  speur, 
Tha  deàlradh  rè  o  'n  chulaidh  ud  ; 
'S  ge  ainmeil  deiseachan  na  Fèinn' 
'S  i  so,  gun  bhrèig,  's  urramaich'. 

XII. 

Guidheam  buaidh  do  'n  t-sàr  dhuin  uasal, 

Saoghal  buan  'us  fallaineachd  ; 

Do  chliù  'g  a  sheinn  am  beul  an  t-sluaigh, 

'S  gach  finne  luaidh  mu  d'  charantas ; 

A  nochd  do  shuairceas  do  'n  Taobh-tuath, 

Le  d'  ghibhtean  luachmhor,  barraichte ; 

'S  do  shlàinte  bhuan  'g  a  cur  mu'n  cuairt, 
Le  stutb  gun  truaill'  à  canacbaibb. 

XIII. 

A'   choinneamh  ghreadbnacb,     'bha    'n    Naomh- 

Faolain, 
'S  mòr  'bba  dh'  aoidhean  tlachdmhor  ann  ; 
Bha  Gràmach  Shrùthain  'n  a  fhear-iùil, 
A  choisinn  cliìi  le  "thapalachd ; 
Bha  fiamh  a'  ghnùis  mar  ghrian  nan  stùchd, 
Am  triall  thar  cùl  nan  stachd-bheannan  ; 
'S  o  lamhan  fialaidb  bu  mbiann  sùl 
Gach  tiodhlac  ùr,  a  naisgte  leis. 

XIV. 

Chaidh  Dubh-nam-buadb  a  chur  air  ghleus, 
*S  gu  'm  b'èibheinn  a  bbi  faisg  oirr'  ; 
'S  na  breitheamhnan  air  stòl  leo  fèin, 
Toirt  clàisneacbd  gheur  d'  a  caismeachd ; 
Tbàinig  Rosaich  o  'n  Taobh-tuath, 
'An  dùil  ri  buaidh  a  thaisbeanadb  ; 
Acb  bhuadhaich  Pàdruig  anns  an  strìth, 
S  gu  'n  d'  thug  c  'Phìob  le  'tbapadh  dhiubb. 

XV. 

'N  uair  ghlac  tbu  i  ad  achlais  chlì, 
Bu  mhiann  le  Rìgh  bhi  'n  taice  riut, 
Bha  eòin  nan  speur,  nan  geug,  's  nan  gleann, 
\.ig  ialadb  teann  mar  astar  dbuit ; 

Ceòl  mar  shìth-bhruth  o  d'  mheòir  fhìnealt, 
Lùth'or,  dhìonach,  bhras-bhuilleach, 
Air  sionnsar  lìomhta,  suainte,  mìn-dhubh, 
'S  cuairt  de  'n  ìbhridh  shnaidhte  air. 

XVI. 

Ceòl  tiamhaidh,  cianail,  gun  bhi  trom, 
0  fheadan  lom  nan  cnap-bhuillean  ; 
Muineal  crom  mar  eal'  air  tonn, 
O  'n  tig  am  fonn-cheòl  blas-mhilis ; 
Torman  foirmeil  mar  cheòl  orgain, 
O  dhuis  cheann-gheal',  bhreac-bhallach, 
Gu  bachlach,  dualach,  f  àinneach,  cuachach, 
'S  f  àbhar  uaine  am  fasdadh  riu. 

XVII. 

Aig  Naomh-Faolain,  Mao'ail,  's  Struithlath, 

Pìob-a'-ghìll  gu'n  chosnadh  leat ; 

'L§  d'  mheòir  lùthmhor  cluicheadh  chrunluath, 

Siubhail  's  ùrlair  shocrach ; 

Fior  chebl  Mhic  Cruimein,  "bha  'n  Dun-bheagain, 

Teachd  o  d'  f  headan  tartarach  ; 

'S  na  'm  biodh  tu  air  ceann  armailt, 

Gu  'n  dearbhta  buaidh  ghaisge  leò. 

XVIII. 

Chaidh  binn-cheol  tlàth  a  ghionmhuinn  tràth, 
Ad  phòraibh  àigh,  a  bhrosnuich  thu ; 
'S  ghlac  thu  ann  ad  lkimh  an  stiùir, 
'Us  lean  thu  an  t-iùl,  'bha  fortanach  ; 

Tha  tlm  'donair  do  Chloinn-Labhruinn, 
Meur  's  àird'  de  'n  stoc  aca  ; 
Le  d'  cheòl  gun  bbàrr  toirt  còrr  air  càch, 
Rinn  cliù  's  giàdh  a  chosnadb  dhuit. 


ORAN  DO   DAMH  NA  H-EARNAICH. 


S  gur  e  damh  na  b-eàrnaich,  'bb'aig  Rob  Caimbeul, 
A  dhùisg  an  aimbreit'  's  a'  chearn  so  'n  t-saoghal ; 
Mi  'g  imeacbd  bheanntan,  's  a'  siubhal  gbleanntan 
An  dùil  gach  àm  gu'n  robh  call  air  caoirich ; 
Na  bodaich  ghallda  gu  tric  ag  ìonndruinn, 
An  dream  a  b'àbhaist  bhi  dhoibh  a'saothrach' ; 
'S  ann  phill  a'  phàirtidh,  a  dheanadh  stàdh  dhoibhh, 
'S  ann  ghabh  uid  sgàth  ann  an  uchd  an  aonaich. 

II.  * 

Cha  b'  ìogbnadh  an  tràth  sin  iad  a  ghabhail  sgàth 

ann, 
Ri  àm  bhi  clàistinn  na  ràchdail  oillteil ; 
Gach  fitheach  iargalt,  's  seabhag  liath-ghlas, 
'S  ianlan  riabhach,  a'  bh'  anns  na  coilltean ; 
Gach  iolair  fhiadhaich  a'  tighinn  'n  an  ciadan,1 
An  dùil  gu  'n  riabadb  2  iad  an  cuid  aodaich ; 
\S  iad  toirt  nan  sgiath  dhiubh,  le  'n  corrain  ghiar', 
'S  gu'n  cluinn  sibh  sgial 8  orra,  fcadh  an  t-saoghail. 

1  Ceudan.         2  Reubadh.        3  Sgeul. 

III. 
Ach,  Mhic-an-Fhleisdeir,  o  'n  tha  thu  gaisgeil, 
Na  dìbir  ceartas  o  an  bheart  bu  nòs  duit ; 
Faigh  do  thrapan,  o  'n  tha  iad  pailt  dhuit. 
'S  a  ghaoil,  bi  tapaidh  gu'n  cur  an  òrdugh  ; 
Suidhich  ceart  iad,  gach  taobh  de  'n  charcais, 
Le  taod  'us  bacan,  feadh  stachd  'us  mòintich  ; 
'S  ma  nì  thu  an  glacadh,  bithidh   beannachd  pailt 

dhuit, 
0  luchd-an-astairj  a  bhios  stapadh  an  ròid  so. 

IY. 

An  cian  's  bu  bheò  e,  b'e  an  sealladh  brònach, 
Ri  taobh  an  ròid,  'us  gach  neach  a'  faighneachd, 
Cò  leis  an  damhan,  cha  'n  'eil  e  fallain, 
Tha  mòran  galair  a  steach  'n  a  aorabh  ; 
Chaidh  'chlaoidh  a's  t-earrach  le  fuachd  's  le  h- 

ainnis : 
Cha  d'  fhuair  e  am  bainne  'n  uair  bu  laogh  e  ; 
'S  'n  àm  'm  bu  chòir  dhoibh  a  bhi  'g  a  bhiadhadh, 
'S  ann  chaidh  a  phianadh  's  gu'n  d'  luidh  a'  chaoil' 

air. 

V. 

'S  ann  chaidh  a  phianadh,  's  gu'n  d'  luidh  a'  chaoile 
Air  a'  charcais  aognaidh,  gun  ghaoisd,  gun  ròin- 

neach, 
Gun  gheire  m'a  àirnean,  gun  smior  'n  a  chnàmhan, 
A  dheud  air  beàinadh,  's  a  chnàimh  gun  f  heòil  air  jr 

Gun  f huil  'na  fhèithean  ach  blianach  dhèisinneach, 
Mar  fhiodhuill  theuclaich,  gun  ghleus,  gun   cheòl 

ìnnte  ; 
'Us  fàile  breun  dheth,  's  a'  ghaoth  'g  a  shèideadh, 
Toirt   sgaoth  de    bhèisdean   air  sgèith   nam   mòr- 

bheann. 

VI. 

Ach  guidheam  buaidh  leis  an  fhear,  a  mharbh  iad, 
Bidh  naigheachd  dearbhta  air  am  fad  's  is  beò  e  ; 
Mu'n  phlàighmhì-shealbhar,  dedh'  ianlaingharbha, 
Thain'  dh'  Albainn  a  chum  ar  leònadh  ; 
Chuir  thu  ciadan  dhiubh  ann  an  iarunnan, 
Iad  a'  sianail  'us  phian  thu  beò  iad  ; 
'Us  pàirt  dhiubh  fhuadachadh  thar  nan  cuantan, 
'S  bithidh  luchd-na-buan  a'  seinn  le  sòlas  ; 

VII. 

Bithidh  luchd-na-buan  a  nis  sòlasach, 

'S  bodaich  mhòra  ann  an  Cars  Shruithlath, 

Nì  iad  tuanachas,  mar  bu  nòs  dhoibh  ; 

'S  bithidh  coirce  's  eòrn'  ann  an  cruachan  cruinn  leò  ; 

Thèid  teine-èibhneis  a  mach  'n  a  leusaibh, 

Toirt  naigheachd  eibhinn,  air  feadh  na  tìre  ; 

'S  bithidh  aois  's  òige  toirt  cliù  an  còmhnuidh, 

Do  'n  fhear  a  dh'  f  hògair  iad  as  an  rìoghachd. 

ORAN  DO'N  GHUNNA. 

I. 

'S  ann  air  a'  chòigeamh  latha  deug 

De  'n  mhios  so,  'chaidh  gach  Fiann  an  òrdugh 

Le  'n  cuid  ghunnaichean,  's  le  'm  f  ùdar, 

'S  le  'n  luaidh  dhùbh-ghorm,  mar  bu  nòs  dhoibh, 

An  geall  air  corcan  biorach  stàilinn, 

Bhràigh  na  Fardail  bhi  'n  am  pòcaid ; 

Ach  bha  fear  no  dhà  gle  chràiteach, 

Am  bhi  pàigheadh  an  cuid  stòrais. 

II. 

Thug  mi  leam  Nic-Eòghainn  ainmeil, 
A  bha  dearbta  riamh  air  astar, 
An  dèis  a  barail  a  dheadh  sgùradh, 
'S  a  chuir  mi  ùillidh  ris  an  achduinn ; 
Chuir  mi  'n  ailbhinn  thana,  bhearnach, 
Daingean,  teann,  an  ceann  a'  mhada' ; 
'S  air  mo  làimh  cha  d'  rinn  i  diultadh, 
Bha  i  ùmhal  'n  uair  a  shnap  i. 

III. 

Chaidh  mi  air  mo  ghlùn  gu  foirmeil, 

'S  chuir  mi  beul  na  cuims'  air  sorchan ; 

Chaog  mi  an  t-sùil,  mar  thuilleadh  dearbhaidh, 

Gu  bhi  earbsach  àm  a  seòlaidh 

S  gann  gu'n  ghabh  am  f  ùdar  teine, 

F.    2 

'N  uair  bha  'm  peilear  troimh  na  còmhla  ; 
'S  ged  bhiodh  am  fiadh  ri  cùl  sin, 
'S  e  mo  dhùil  gu'm  biodh  e  leònta. 

IV. 

O  !  's  iomad  damh  'us  agh,  'us  maoisleach, 
'Us  ròn  maol,  a  rinn  thu  mhilleadh, 
Dh'  fhàg  thu  air  an  taobh  gun  eirigh, 
'Us  an  creuchdan  bras  a'  sileadh ; 
'S  iomadh  coileach  dubh,  'us  liath-chearc, 
Chuir  thu  bhàrr  nan  sgiath  am  mionaid  ; 
'S  tric  bha  geàrr  nan  casa  caol'  leat, 
Air  a  taobh  an  clais  an  imir. 


A'  cheud  fhear  thug  'n  fùs  thar  sàil  thu, 

'S  ann  aig  fhèin  bha  'n  t-sàr  ulaidh ; 

An  lèig  rìomhach,  phrìseil,  àghmhor, 

As  nach  gabhainn  sgàth  no  cunnart, 

Dhol  thoirt  deannal  air  mo  nkmhaid, 

Ann  am  blàraibh  nan  àr  f  uileach ; 

Cha  d'  rinneadh  's  an  Spàinn  no  'm  Flannras, 

Aon  cho  làidir  riut  mu  'n  mhuineal. 

VI. 

Giùlanar  an  luaidh  ghlas  leat, 

Mìle  's  cairteal  gu  bhi  cinnteach  ; 

'S  bithidh  do  chuimse  mar  leud  ròinnein, 

Ma  bhitheas  f'ear  do  sheòlaidh  dìleas, 

Fùdar  deannalach  fo  do  pheileir. 
Ailbhinn  theine  'bheir  air  striochdadh ; 
'S  bithidh  mac-talla  dhuit  a'  freagairt ; 
Talamh  's  creagan  ort  mar  fhianuis. 

VII. 

Bhiodh  talamh  's  creagan  ort  mar  f  hianuis 
'N  uair.a  gheibheadh  an  lìonadh  ud  bàirlinn, 
Casdadh  glan  o  ghrùnnd  do  chlèibhe, 
Riamh  's  nach  d'  rinn  an  èideach  ^^^^30^, 
Leis  an  reubta  mac  na  h-èilde, 
Air  fìaradh  slèibh'  nan  rèisg  na  dàmhair  ; 
'S  cha  'n  'eil  lighich  an  Dun-eudainn, 
'Bheireadh  tèaruinte  o  'n  bhàs  e. 

VIII. 

Bha  thu  buadhar  anns  na  blàraibh 
'S  tric  a  dh'  f  hàgadh  le  do  theine 
Naimhdean  gunaideach  an  aobhair 
Striochdta  air  an  raon  fo  dheireas 
Cnàmhan  briste  's  claignean  sgaoilte 
Smuais  'us  gaor  feadh  fraoich  'us  phreasan 
'S  fuil  o'n  creuchdan  bras  a'  taosgadh 
Mar  chaochain  à  aodainn  beinne. 

IX. 

"S  fad  's  is  farsuing  a  chaidh  cliù  ort 
'S  iomad  dùthaich  's  an  robh  t-eòlas 
'S  minic  bha  fuaimrich  t-fhùdair 

Nualan  ris  na  stùcbdan  ceò-mhor 
'S  'n  uair  a  lìonar  thu  le  cùram 
'S  fear  do  stiùraidh  bhi  gle  dheònach 
Bhiodh  do  threubhantas  r'a  chunntadh 
'S  fuil  air  ùdlaiche  ua  cròice. 


RANN  DO  CHAILLEACH  NA  BEURLA. 

I. 

O  sibhse  'bha  's  a'  Chlachan, 

'N  do  mhothaich  sibh  '  chailleach, 

A  bha  'n  cathair  na  Dalach, 

Ann  an  earradh  ro  àilt ; 

Gnùis-bhrat  mìn-gheal,  mar  chanacb, 

Air  cumadh  lìn  an  sgadain, 

Mu  mhulach  a  h-aide 

'S  a'  falach  h-àillteachd  ; 

Bha  usgraichean  daor', 

Air  a  gàirdeanan  caoine, 

Bu  choltach  a  h-aogas, 

Ri  faoilinn  na  tràighe, 

Gùn  lìth-ghorm,  sìoda, 

M'a  slinneanan  mìne, 

A'  cealach'  a  cìchean, 

'S  cumail  dìon  air  a  bràghad. 

II. 

Ach  goirid  'n  a  clhèigh  sin 

Bha  'chailleach  fo  euslan, 

'N  uair  a  sguir  an  t-aodhar  de'n  Bheurla, 

Cha  'n  èisdeadh  i  'Ghàilig ; 

'S  ann  dh'  f  halbh  i  'n  a  leuman, 

Co  luath  ri  each-rèise, 

Leis  an  staidhir  'n  a  steudaibh, 

'S  gu'm  b  eutrom  a  sàiltean 

S  ghabh  i  am  bruthach  an  dèigh  sin  ; 

'S  gu'm  bu  lùthmhor  a  ceuman 

'S  ann  a  thùr  mi  'n  a  dhèigh  sin, 

Gu'm  bu  te  de  luchd-sràid'  i, 

Bha  'rn  Peirt  no  'n  Dùn-eudainn, 

A'  cleachdadh  na  Beurla 

'S  nach  b'  urradh  dhi  èisdeachd 

Ri  bhi  leughadh  na  Gàilig. 


ORAN  BLAR  THULLACHAIN  NAN  CAILLEACHAN. 


'S  ann  's  a'  Chlagann  a  bha  chonnspoid, 

Air  Dì-luain  an  t-Sainnseil 

Eadar  na  mnathan  'us  Cailein ; 

Bha  'm  poc  spàg  aca  'g  a  tharruing, 

'S  mar  bhùire  tàirneanaich  bha  'n  casan, 

Ri  farum  air  a'  chàbhsair ; 


58 

Marbh'aisg  air  Iain  Ruadh  Iasgair, 
Gìomanach  nan  cailleachan, 
'S  es'  a  dhùisg  a'  mhire-chatha, 
'G  iarraidh  fuaraig  air  na  mnathan ; 
'S  meallta  mi  mu'n  d'  ràin'  e  an  srath, 
Mur  robh  an  aighear  searbh  dha. 

II. 

S  na  'm  faiceadh  sibh  na  lasgairean, 
'N  uair  tharruing  iad  an  armachd  ; 
Bha  Cailean  mòr  Mac-Artair  ann, 
'S  bu  bhasbair  nach  robh  meanbh  e ; 
N  uair  chaidh  iad  an  òrdugh  catha, 
'S  tharruing  gach  connspull  a'  bhall-ratha, 
Cha  'n  iarrainn  caraid  dhol  'n  an  gara', 
'N  uair  a  las  an  f  hearg  orr'. 
B'e  sud  am  baiteal  guinideach, 
Blàr  Thulachain  nan  cailleachan ; 
Gu'n  cluinteadh  fuaim  nam  builleanan, 
Air  mullach  Maol  a'  Ghairbh-leathad ; 
Bha  mac-talla  freagarrach  dhoibh, 
Feadail  air  na  balachaibh  ; 
'S  mar  bhiodh  cruadhas  an  claignean, 
Bha  pàirt  'n  an  cadal  marbh  dhiubh. 


AN  LORG  DHTJBH. 

'S  tha  buaidh  air  ;in  luirg  dhuibh, 
Cha  'n  eagal  leam  nach  freagair  i ; 

'S  tha  buaidh  air  an  luirg  dhuibh, 
Tha  'n  lorg  dhubh  ro  fheumail. 

'S  b'e  sud  an  lorg  bha  seannsail 
'N  uair  thàin'  i  ris  a'  Gleann  so, 
^Bheir  bainne  do  gach  gàmhnaich, 
Bha  'n  teanntachd  na  h-èigin. 
'S  tha  buaidh,  &c. 

An  lorg  's  lìonmhor  buaidhean, 
A  f  huair  mi  o  'n  ghruagaich ; 
Gu'n  càir'  mi  i  fo  m'  chluasaig, 
'S  bithidh  agam  buaidh  na  h-èirig. 
'S  tha  buaidh,  &c. 

'S  na'n  tàrladh  dhomh  's  na  blàraibh, 
Bhi  cogadh  ri  mo  nàmhaid, 
Ma  bhios  mo  lorg  's  an  àraich, 
Air  nàile  cha  tig  beud  rium. 
'S  tha  buaidh,  &c. 

'S  i  sud  an  lorg  bha  sealbhar, 
Nach  còir  a  leig  air  dearmad, 
Bha  roimh  so  aig  searimha'ir 
Ceit  Chamshron  's  an  Rèibhein. 
'S  tha,  &c. 

ORAN  DO  DHEALBH    BHA   AIR  A  DROCII 
THARRUING. 

A  ho  ro  gu'n  togainn  fonn, 
Air  an  dealbh  a  's  gairbhe  com  ; 
S  ged  nach  'eil  do  chasan  crom, 
Gur  fada  lom  's  na  troidhean  thu. 

Tha  boineid  bhallach  's  mullach  gorm, 
Air  a'  cheann  's  dòmhail'  calg ; 
'S  ged  chuir  iad  ort  an  còta  dearg, 
Cha  'n  f haic  mi  airm  no  lamhan  ort. 
A  ho  ro,  &c.  &c. 

Cha  'n  'eil  cluasan  air  do  cheann, 
'S  cha  'n  'eil  anail  ann  ad  chom  ; 
'S  tha  do  shròn  gu  fada  crom, 
'S  do  pheirceall  lom  gun  f  hionnadh  air. 
A  ho  ro,  &c. 

Cha  'n  'eil  fiacail  ann  ad  dheud, 
Cha  'n  'eil  teanga  ann  ad  bheul; 
'S  ged  tha  sùil  ad  cheann,  cha  lèir 
Dhuit  solus  re,  no  latha  leatha. 
A  ho  ro,  &c. 

Ged  tha  deirge  ann  ad  ghruaidh, 

Tha  t-amhach  lom  gun  dìon  o  'n  f  huachd; 

'S  càrt  de  d'  shlèisdean  tana  cruaidh, 
Gun  suanach  cumail  falaich  orr'. 
A  ho  ro,  &c. 

Tha  fèile  bhreac  nam  meanbh-bhall  daor, 
Fo  chòta  dearg  an  earbaill  chaoil ; 
'S  am  breacan  crochadh  sios  r'a  thaobh, 
Mar  shruth  's  e  taosgadh  thairis  air. 
A  ho  ro,  &c. 

Tha  osain  bhreac'  nam  basa  dlùth, 
Teann  mu  do  chalpannan  gun  lùth's ; 
Ruigheachd  falbhanan  do  ghlùn, 
'S  na  gartain  dhlùth  'g  an  teannachadh. 
A  ho  ro,  &c. 

Cha  'n  iarr  thu  pìob  d'  am  biodh  ceò, 
No  idir  snaoisean  dhol  ad  shròin 
Cha  ghlac  thu  spàin  a  ghabhail  lòin 
'S  cha  dean  thu  ceòl  no  aighir  leinn. 
A  ho  ro,  &c. 


RANN  DO  GHABHAIR  DHONNCHA  AONGHAIS, 

'S  a'  margadh  bha  'n  Lurg  nan  Gabhar, 

Air  gabhair  Dhonncha  Aonghais ; 

'S  a'  margadh  bha  'n  Lurg  nan  Gabhar, 

Air  gabhair  Dhonncha  Aonghais; 

S  a'  margadh  bha  'n  Lurg  nan  Gabhar, 

Air  gabhair  Dhonncha  Aonghais. 

Bha  croit  a'  ghreusaich  air  a  todhar, 

Le  gabhair  Dhonncha  Aonghais ; 

'S  bha  gach  fear  a  cheannaich  iad  ro  thoilichte  mar 

mharbh  iad ; 
S  bha  gach  fear  a  cheannaich  iad  ro  thoilichte  mar 

mharbh  iad ; 
'S  bha  gach  fear  a  cheannaich  iad  ro  thoilichte  mar 

mharbh  iad ; 
Bha  pailteas  geir'  gu  solus  annta, 
'S  am  broilein  leis  a'  bhargan. — 

'S  a'  margadh,  &c.  &c. 

II. 

'S  a'  mheud  's  a  dh'  fhan  gun  reic  dhiubh, 
Gu  'n  do  ghreas  e  a  chun  a'  mhargaidh ; 
'S  a'  mheud  's  a  dh'  fhan  gun  reic  dhiubh, 
Gu  'n  do  ghreas  e  a  chun  a'  mhargaidh; 
'S  a'  mheud  's  a  dh'  f  han  gun  reic  dhiubh, 
Gu  'n  do  ghreas  e  a  chun  a'  mhargaidh  ; 
'S  gu  'n  cheannaich  muinntir  Ninebheh  gach  minid 
agus  mealg  dhiubh. 
'S  a'  margadh,  &c. 

III. 

'S  gu'n  cheannaich  muinntir  Ninebheh  gach  minid 

agus  mealg  dhiubh, 
Na  h-adhaircean  'us  na  croicnean, 


63 

Gach  ceann  'us  cas  'us  earball ; 
'S  na  h-aotromain  gu  'n  dheasaich  iad, 
A  ghleidheadh  seach  an  airgid  ; 
'S  na  cnaimhean  air  son  phinneachan, 
Bhiodh  figheadh  aig  an  t-searbhant'. 
'S  a'  margadh,  &c. 


IV. 

'S  na  cnaimhean  air  son  phinneachan, 
Bhiodh  figheadh  aig  an  t-searbhant', 
'S  a'  chuid  eile  air  son  fheadagan, 
Bhiodh  feadail  aig  na  balachain ; 
'S  na  luirgean  air  son  chleiteachan, 
A  chur  tombaca  's  an  eanachainn ; 
'S  na  h-adhaircean  air  son  bhiodagan, 
Air  criosan  nam  ball  airgid. 
'S  a'  margadh  bha  'n  Lurg  nan  Gabhar, 
&c.  &c.  &c. 


orax  do'n  eididh  ghaldheilich  agus  do 
DH'FHEAR  A  REN'N  a  dhulan  gu  a  cur 
AIR  CHUL  'S  AN  ARM, 

I. 

'S  olc  an  seòl  do  luchd  na  Beurla, 
Bhi  toirt  beum  do  dh'  fhir  nam  breacan ; 
'S  daoine  euchdach  iad  fo  'n  èididh, 
Tapaidh,  treubhach  ri  uchd  gaisge  ; 

Bha  iad  buadhar  anns  na  blàraibh, 
'S  ri  àm  gkbhaidh  cha  bu  tais  iad  ; 
'S  minic  bha  'n  lannan  stàilinn, 
Dol  troirah  àirnean  luchd  nan  casag. 

II. 

Fhir  'tha  fuireach  ann  an  Sruithlath, 

'S  beag  thionnsgainn  thu  de  'n  cheartas, 

Mhaoidh  thu  air  na  Gàidheil  a  lèireadh, 

'S  dh'  fheuch  thu  'n  èididh  chur  à  cleachdadh ; 

'N  uair  streap  thu  tuille  's  àrd, 

Dh'  aom  am  fàradh  's  dh'  fhàg  do  thaic  thu, 

'S  thuit  thu  ann  an  lag  a'  chlàbair, 

Gu  bhi  màgaran  mar  chleachd  thu. 

III. 

Thug  thu  srian  do  d'  theangaidh  bheumnaich, 
Rinn  thu  'geurach'  mar  ealtuinn  ; 
Bhris  thu  cachlaidh  's  an  deudaich, 
Bha  cur  èis  oirre  o  chainnt  ascaoin  ; 
Theagaisg  thu  i  reir  do  nàduir, 
Labhairt  gràinealachd  a'  pheacaidh  ; 
'S  tha  i  nis  agad  gu  t-ailghios, 
Feuchainn  ris  na  Gài'eil  mhaslach'. 

IV. 

'S  tric  bha  madadh  salach,  ròmach, 
'S  fàile  doit'  dheth  chòir  na  tealaich, 
Comhartaich  an  lag  an  òtraich, 
Didhche  reòta  ris  a'  ghealaich, 

Kiamh  cha  d'  atharraich  i  a  cùrsa 
Dh'  aindeoin  dùrdanaich  a  langain, 
Mar  sin  cha  d'  thoir  na  Gài'eil  ùrahlachd, 
Do  'n  luchd-diombaidh  agus  falachd. 

V. 

Ged  fhuair  thu  bhi  'n  ad  mhàighstir-gàsaid, 
'S  olc  a  ghnàthaich  thu  do  dhleas 'nas  ; 
S  cosmhuil  thu  ri  barbair  beumnach 
An  droch  reusair,  nach  robh  cneasda  ; 
No  ri  spìocair  neo-fhiachail 
'S  kichair  iaruinn  ann  'n  a  dheas-làimh, 
Cur  nan  cailleachean  anns  an  t-sianail 
Tarruing  fhiacallan  à  'm  peircill. 

VI. 

'S  gnothuch  faoin  dhuit  a  bhi  smaoineach, 
Le  d'  cheann  aotromain  gun  eanchainn, 
'N  fhèil'  chaomh  thoirt  bhàrr  nan  daoin^ 
'S  briogais  chaola  chur  mu  'n  calpan  ; 
Chaoidh  cha  ghèill  iad  duit  's  a'  chùis  ud, 
Ged  dhùirigeadh  tu  marbh  iad  ; 
'S  e  bhi  sgaradh  craoibh  o '  rùsga, 
Bhi  toirt  dhiubh  na  h-earradh  mheanbh-bhric. 

VII. 

'S  tric  gur  iad  na  h-eunlain  dhuaichnidh, 
'S  àirde  fuaim  am  measg  na  h-ealtainn ; 
A'  ghuilbneach  's  an  t-adharcan-luachrach, 
'S  tric  an  teangadh  luath  neo-ghalaiste ; 

f  2 

'N  amhach  chaol  gu  tric  an  sìneadh, 
Slaodadh  bhìathain  às  na  bachdaibh  ; 
'S  chuireadh  sealladh  ghnìiis  an  fhìr-eòin 
Fichead  mìle  dhiubh  gu  gealtachd. 

VIII. 

Thug  thu  oidheirp  nach  robh  tùrail, 
'S  beag  a  nochd  thu  dh'  iìil  ad  sheanachas ; 
Dh'  fheuch  thu  ris  na  Gàidheil  a  rusg', 
O  èididh  dhùthchasach  na  h-Alba  ; 
Ged  a  rinn  da  theangadh  lùbadh, 
Choisinn  barrachd  diomb  'us  fearg  dhuit, 
Chaoidh  cha  'n  fhaic  thu,  le  do  shùilean, 
Miann  do  rùin  air  luchd  nan  Garbh-chrioch. 

IX. 

'S  an  fhèil'  bhuaidheach,  chuachach,  phleatach, 
'S  lìonmhor  tlachd  a  tha  'g  a  leanmhuinn, 
'S  urramach  an  dream  d'  am  buin  i; 
Laoich  chumadail,  ro  dhealbhach  ; 
'S  eadar-dhealaichte  iad  'n  an  aogas, 
0  na  daormuinn  aognuidh,  sheargta, 
Air  am  bitheadh  na  briogais  chaola, 
Sios  ma  'n  aobrainnean  gu  cearbach. 

X. 

'S  meirg  a  chuireudh  sios  an  fhèile, 
'S  gur  i  èididh  nan  treun  Ghài'eal  i ; 
Earradh  urramach  na  Feinne, 
Fir  'bha  trcubhach  anus  na  blàraibh  ; 

'S  buan  air  chuimhne  bhios  an  euchdan, 
Daingean  raar  na  slèibhtean  àrda ; 
Is  dh'  aindeon  mì-run  luchd  na  Beurla, 
Mairidh  spèis  do  dh'  f  hir  na  Gàidhlig. 

XI. 

Tha  'n  f  hèile  eireachdail  ri  f  haicinn 

Air  sàr  ghaisgich  fo  'n  làn  armachd  ; 

'N  uair  a  chàirear  suas  gu  ceart  i 

Fo  chaomh  bhreacan  nam  ball  meanbh-bhreac  ; 

Bu  mhiann  sùl  le  Bàn-righ  Bhreatumn, 

A  bhi  dearcadh  ri  fir  a'  meamnadh; 

'S  chaoidh  cha  d'  theid  an  cliù  à  cleachdadh, 

Chionn  gu  'n  robh  am  beartan  ainmeil. 

XII. 

Tha  'n  fhèile  miadhail  anns  gach  cuideachd, 

Tha  i  urramach  's  gach  cò'dhail, 

Tha  i  measail  aig  daoine-uaisle, 

'S  gu  bheil  clann  na  tuath  an  tòir  oirr' ; 

'S  iomad  baintighearn  ghlan,  spèiseiì, 

Thagh  dhoibh  fèin  mar  chèilidh-phòsda, 

Fleasgaich  fhìnealta,  fo  fhèile, 

Ged  nach  cunnta  an  sprèidh  no  'n  stòras. 

XIII. 

Tha  'n  fhèile  maith  gu  siubhal  garbhlaich, 
Am  bhi  sealgaireachd  air  mòintich ; 
Ann  am  frìdh  nan  cròc-dhamh  dearga, 
Bu  neo-chearbach  air  an  tòir  i ; 

'9  fallain,  fearail,  na  fir  dhealbhach, 
'Shealbhaich  i,  o  thùs  an  òige ; 
Cruaidh  fo  'n  armaibh,  àm  nan  garbb-chath, 
Guineach,  garg,  mar  theanchàir  leòmhainn. 

XIV. 

'S  iad  na  Gài'eil  a's  àirde  urram, 
Anns  gach  cumasg,  agus  còmhrag  ; 
'N  àm  nan  cruaidh  lann  thoirt  à  duillean^ 
Chìteadh  fuil  air  luchd  an  tòrachd ; 
Bhiodh  an  nàimhdean  'nan  cùis-mhulaid, 
Fo  throm  bhuillean  nam  fear  mòra, 
Tuiteam  air  an  raon  mar  dhuillich, 
Air  a  h-iomain  le  gaoith  reòta. 

XV. 

'Us  tha  'm  pearsa  freagarrach  do  'n  èididh, 
Cnàmhach,  fèitheach,  treunmhor,  làidir, 
Cruadalach  ri  àm  na  deuchainn  ; 
Sluagh  gun  chèill'  a  bheireadh  tàir  dhoibh, 
'S  fada  'n  cèin  chaidh  cliù  nan  treun  fhear, 
Fir  na  fèile  tha  mi  'g  ràdhainn, 
Dh'  fhàgadh  creubhagan  gun  èiridh 
Loite,  reubta,  anns  an  àraich. 

XVI. 

'S  iomadh  buaidh,  nach  gabh  dhomh  innseadh, 
Tha  trì  fillte  air  na  Gài'eil ; 

'S  oidheirp  dhiomhain  dhomh  bhi  strì, 
Ri  aon  à  mìle  chur  am  dhàn  dhiubh  ; 
'S  lìonmhor  na  'm  falt  a'  cinntinn, 
Air  na  cinn  nach  feudta  àireamh, 
Loinn,  'us  mùirn,  'us  cliù,  gun  mhì-mhodh, 
Air  na  suinn  a  's  mìllse  cànain. 


ORAN   GAOIL. 

Bheirinn  pòg  le  deòin  do  m'  leannan 
Ainnir  mhòdhar  nan  sùl  meallach 
Cailin  ghasda,  's  gloine  giùlan, 
Leat  shiùbhlainn  Gleann  a'  bharraich. 


Cha  'n  iogunadh  ged  tha  m'  aigne  cianail, 
'S  mi  as  t-fhianuis  o  cheann  tamuill ; 
Ach  's  geàrr  an  ùin'  's  am  faic  mi  an  rìbhinn, 
Thogas  m'  inntinn  o  gach  smalan. 
Bheirinn,  &c. 

II. 

'S  minic  a  bha  mi  's  tu  mànran, 
'S  bhiodh  mo  làmh  fo  do  chulan  cannach, 
'S  eòin  nan  geug  cur  sèisd'  fo  'n  duanaig, 
?S  iad  mu  'n    cuairt  duinn  air  na  crannaibh. 
Bheirinn,  &c. 

III. 

'S  maith  do  làmh  alrjaim  an  t-sìoda, 
'S  cha  mhiosa  sgrìohhas  tu  le  peana ; 
'S  tric  do  litrichean  am  phòcaid, 
'S  b'e  mo  shòlas  bhi  'g  am  faighinn. 
Bheirinn,  &c. 

IV. 

Dà  mhala  chaoil  mar  it'  an  lòin-duibh, 
Os  cionn  rosg  a's  mòdhair'  sealladh ; 
Do  dhà  ghruaidh  cho  dearg  's  na  ròsan, 
'S  do  dheud  chòmhnard,  chlòsaidh,  dhaingean. 
Bheirinn,  &c. 

V. 

Cìochan  corrach  air  uchd  lìontach, 
'S  gile  flamh  na  sliabh  fo  ghaillionn, 
Maoth-mhìn,  tlàth,  mar  chàraid  chuachan, 
'Thig  o  làimh  an  tuairneir  ainneimh. 
Bheirinn,  &c. 

VI. 

Do  sheang  chorp  uallach,  suainte,  ceutach, 
Cheart  cho  geal  ri  brèid  f^e  'n  anart ; 
No  mar  chobhar  taobh  na  tràigh', 
No  mar  èideig  bhàin  nam  beannan, 
iheirinn,  &c. 

VII. 

Do  chalp'  cumta  's  cosmhuil  dealbh, 
Ri  bradan  tarr-gheal  'thig  o  'n  aigeal, 
'S  troidh  gun  bheud,  a  dh'  fhalbhas  rèidb, 
Nach  frois  's  a'  Chèitein  feur  na  faiche. 
Bheirinn,  &c. 

VIII. 

"N  uair  chàirear  ort  mar  chòmhdach, 
Earradh-shròil  's  an  t-òr  'g  a  ceangal ; 
Cha  robh  Bheunus  riamh  cho  glòrmhor 
Trian  do  d'  bhòichead  cha  do  mheal  i, 
Bheirinn,  &c. 

IX. 

Ri  àm  do  dh'  f hiodhall  bhi  'g  a  gleusadh 
An  seòmar  reidh  nan  dèile  geala, 
Bu  mhiann  sùl  le  Rìgh  no  Diùchd  thu, 
Le  d'  chuir  lùthmhor,  shiùbhlach,  mheara. 
Bheirinn,  &c. 

X. 

'S  mar  faigh  mi  còir  le  deòin  o  'n  chlèir, 
Air  òigh  cheutach  nam  bas  geala, 
Bithidh  na  deòir  a'  ruidh  o  m'  lènsinn, 
'S  cha  'n  'eil  lèigh  'nì  feum  do  m'  ghalar. 
Bheirinn,  &c. 

XI. 

Labhair  ise  am  briathran  suairc — 
"  A  fhleasgaich  na  biodh  gruaim  air  t-aire, 
Ged  bhiodh  mo  chàirdean  fuar  rium, 
Sheòlainn  leat  thar  chuan  na  mara." 
Bheirinn,  &c. 


A'  CHRIOCH. 


MEARACHDAX  A'  CHLO-BHLALAIDH. 


ì.  air  son  Donncha  ìeugh  Dhonncha. 

a'  chaile 

.      a'  chailc. 

Trie'gidh 

.      Trèigidh. 

A'  rùin 

A  rùin. 

a'  bhliadhna 

.      An. 

.      Le. 

bhìathain     . 

